CELEX: 32014R0561
Language: el
Date: 2014-05-06 00:00:00
Title: Κανονισμός (ΕΕ) αριθ. 561/2014 του Συμβουλίου, της 6ης Μαΐου 2014 , για τη σύσταση της κοινής επιχείρησης ECSEL  Κείμενο που παρουσιάζει ενδιαφέρον για τον ΕΟΧ

7.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 169/152
            
         ΚΑΝΟΝΙΣΜΌΣ (ΕΕ) αριθ. 561/2014 ΤΟΥ ΣΥΜΒΟΥΛΊΟΥ
   της 6ης Μαΐου 2014
   για τη σύσταση της κοινής επιχείρησης ECSEL
   (Κείμενο που παρουσιάζει ενδιαφέρον για τον ΕΟΧ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 187 και το άρθρο 188 πρώτο εδάφιο,
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη τη γνώμη του Ευρωπαϊκού Κοινοβουλίου,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Εκτιμώντας τα ακόλουθα:
   
               (1)
            
            
               Συμπράξεις δημόσιου-ιδιωτικού τομέα με τη μορφή κοινών τεχνολογικών πρωτοβουλιών είχαν προβλεφθεί αρχικά στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (2).
            
         
               (2)
            
            
               Στην απόφαση 2006/971/ΕΚ του Συμβουλίου (3) προσδιορίζονται συγκεκριμένες συμπράξεις δημόσιου-ιδιωτικού τομέα που πρέπει να υποστηριχθούν, περιλαμβανομένων των δημόσιων-ιδιωτικών συμπράξεων στους συγκεκριμένους τομείς των κοινών τεχνολογικών πρωτοβουλιών για τη νανοηλεκτρονική (ENIAC) και τα ενσωματωμένα συστήματα υπολογιστών (ARTEMIS).
            
         
               (3)
            
            
               Στην ανακοίνωση της Επιτροπής με τίτλο «Ευρώπη 2020 — Στρατηγική για έξυπνη, διατηρήσιμη και χωρίς αποκλεισμούς ανάπτυξη» («στρατηγική Ευρώπη 2020»), υπέρ της οποίας τάχθηκαν το Ευρωπαϊκό Κοινοβούλιο και το Συμβούλιο, δίνεται έμφαση στην ανάγκη διαμόρφωσης ευνοϊκών συνθηκών για τις επενδύσεις στη γνώση και την καινοτομία ώστε να επιτευχθεί έξυπνη, διατηρήσιμη και χωρίς αποκλεισμούς ανάπτυξη στην Ένωση.
            
         
               (4)
            
            
               Με τον κανονισμό (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου (4) θεσπίστηκε ο «Ορίζοντας 2020 — Πρόγραμμα-πλαίσιο για την έρευνα και την καινοτομία (2014-2020)» («Ορίζοντας 2020»). Ο «Ορίζοντας 2020» επιδιώκει να διασφαλίσει μεγαλύτερο αντίκτυπο όσον αφορά την έρευνα και την καινοτομία, διαθέτοντας χρηματοδοτικούς πόρους από τον «Ορίζοντα 2020» και από τον ιδιωτικό τομέα σε συμπράξεις δημόσιου-ιδιωτικού τομέα σε βασικούς τομείς στους οποίους η έρευνα και η καινοτομία δύνανται να συμβάλουν στους ευρύτερους στόχους ανταγωνιστικότητας της Ένωσης και να συνδράμουν στην αντιμετώπιση κοινωνικών προκλήσεων. Οι εν λόγω συμπράξεις θα πρέπει να βασίζονται σε μακροχρόνιες δεσμεύσεις, καθώς και σε ισόρροπη συμβολή όλων των εταίρων, στην εξασφάλιση λογοδοσίας ως προς την επίτευξη των στόχων τους και στην ευθυγράμμιση με τους στρατηγικούς στόχους της Ένωσης για την έρευνα, την ανάπτυξη και την καινοτομία. Η διακυβέρνηση και διαχείριση των συμπράξεων θα πρέπει να είναι ανοικτή, διαφανής, αποτελεσματική και αποδοτική και να παρέχει την ευκαιρία για συμμετοχή σε ευρύ φάσμα συμφεροντούχων, ενεργών στα συγκεκριμένα πεδία. Σύμφωνα με τον κανονισμό (ΕΕ) αριθ. 1291/2013, η συμμετοχή της Ένωσης στις εν λόγω συμπράξεις μπορεί να λαμβάνει τη μορφή χρηματοδοτικών συνεισφορών σε κοινές επιχειρήσεις που συγκροτούνται βάσει του άρθρου 187 της Συνθήκης για τη λειτουργία της Ευρωπαϊκής Ένωσης (ΣΛΕΕ) σύμφωνα με την απόφαση αριθ. 1982/2006/ΕΚ.
            
         
               (5)
            
            
               Σύμφωνα με τον κανονισμό (ΕΕ) αριθ. 1291/2013 και την απόφαση 2013/743/ΕΕ του Συμβουλίου (5), θα πρέπει να παρέχεται περαιτέρω στήριξη σε κοινές επιχειρήσεις που συγκροτούνται βάσει της απόφασης αριθ. 1982/2006/ΕΚ υπό τις προϋποθέσεις που προσδιορίζονται στην απόφαση 2013/743/ΕΕ. Η προτεραιότητα βιομηχανικής υπεροχής στοχεύει σε δύο ειδικές γραμμές δραστηριότητας στο πλαίσιο των τεχνολογιών πληροφορικής και επικοινωνιών: «μικρο/νανοηλεκτρονική» και «μια νέα γενιά συστατικών στοιχείων και συστημάτων, τεχνολογία προηγμένων και έξυπνων ενσωματωμένων συστατικών στοιχείων και συστημάτων». Η ARTEMIS και η ENIAC θα πρέπει να συνδυαστούν σε ενιαία πρωτοβουλία.
            
         
               (6)
            
            
               Η ανακοίνωση της Επιτροπής της 26ης Ιουνίου 2012 με τίτλο «Ευρωπαϊκή στρατηγική για βασικές τεχνολογίες γενικής εφαρμογής — γέφυρα για ανάπτυξη και απασχόληση» προσδιορίζει τις βασικές τεχνολογίες γενικής εφαρμογής, οι οποίες περιλαμβάνουν τη μικρο/νανοηλεκτρονική ως απαραίτητη πηγή καινοτομίας. Επί του παρόντος υπάρχει ένα χάσμα μεταξύ της βασικής παραγωγής γνώσης και της επακόλουθης εμπορευματοποίησής της σε αγαθά και υπηρεσίες. Αυτό είναι ανάγκη να αντιμετωπιστεί, μεταξύ άλλων, μέσω μιας εστιασμένης προσπάθειας όσον αφορά τις πρότυπες γραμμές παραγωγής και τα πρότυπα σχέδια καινοτομίας, περιλαμβανομένων εκείνων ευρύτερης κλίμακας, για την επίτευξη της επικύρωσης της τεχνολογίας και των προϊόντων υπό βιομηχανικές συνθήκες και τη μεγαλύτερη ενσωμάτωση και αμοιβαία ανταλλαγή γόνιμων στοιχείων μεταξύ των διάφορων βασικών τεχνολογιών γενικής εφαρμογής.
            
         
               (7)
            
            
               Σύμφωνα με την ανακοίνωση της Επιτροπής της 23ης Μαΐου 2013 με τίτλο «Ευρωπαϊκή στρατηγική για τα συστατικά στοιχεία και συστήματα μικρο/νανοηλεκτρονικής», τα συστατικά στοιχεία και συστήματα μικρο/νανοηλεκτρονικής υποστηρίζουν την καινοτομία και την ανταγωνιστικότητα όλων των μεγάλων τομέων της οικονομίας. Η σημασία του τομέα και οι προκλήσεις που αντιμετωπίζουν οι συμφεροντούχοι στην Ένωση απαιτούν επείγουσα δράση ώστε να μην υπάρχει κανένας αδύναμος κρίκος στον τομέα της καινοτομίας στην Ευρώπη και στις αλυσίδες αξίας. Προτείνεται, επομένως, να δημιουργηθεί ένας μηχανισμός σε επίπεδο Ένωσης για να συνδυάσει και να εστιάσει την παροχή στήριξης της έρευνας και της καινοτομίας στον τομέα των ηλεκτρονικών συστατικών στοιχείων και συστημάτων από τα κράτη μέλη, την Ένωση και τον ιδιωτικό τομέα.
            
         
               (8)
            
            
               Προκειμένου να ανακτήσουν την ηγετική τους θέση στο οικοσύστημα νανοηλεκτρονικής για την Ευρώπη, οι συμφεροντούχοι της βιομηχανίας και της έρευνας πρότειναν ένα στρατηγικό πρόγραμμα έρευνας και καινοτομίας με συνολική επένδυση ύψους 100 δισεκατ. EUR για το χρονικό διάστημα έως το 2020, με στόχο την αύξηση των ευρωπαϊκών εσόδων που βασίζονται στη νανοηλεκτρονική κατά περισσότερα από 200 δισεκατ. EUR ετησίως και τη δημιουργία 250 000 επιπλέον άμεσων και συνεπαγόμενων θέσεων εργασίας στην Ευρώπη.
            
         
               (9)
            
            
               Ο όρος «ηλεκτρονικά συστατικά στοιχεία και συστήματα» θα πρέπει να καλύπτει τους τομείς μικρο/νανοηλεκτρονικής, ενσωματωμένων/κυβερνοφυσικών και έξυπνων ολοκληρωμένων συστημάτων και εφαρμογών.
            
         
               (10)
            
            
               Η κοινή επιχείρηση ENIAC, που συστάθηκε με τον κανονισμό (ΕΚ) αριθ. 72/2008 του Συμβουλίου (6), εφάρμοσε με επιτυχία ένα ερευνητικό θεματολόγιο για την ενίσχυση των σχετικών τομέων της νανοηλεκτρονικής στους οποίους η Ευρώπη είχε βελτιώσει την ανταγωνιστικότητά της μέσω της μόχλευσης επενδύσεων σε θέματα προτεραιότητας και μέσω της συμμετοχής ολόκληρου του οικοσυστήματος.
            
         
               (11)
            
            
               Η κοινή επιχείρηση ARTEMIS, που συστάθηκε με τον κανονισμό (ΕΚ) αριθ. 74/2008 του Συμβουλίου (7), κατάφερε να αποδείξει τη στρατηγική τοποθέτησή της, η οποία συνδυάζει την καθοδήγηση εκ των άνω προς τα κάτω με τον ορισμό εκ των κάτω προς τα άνω των τεχνικών θεμάτων που πρέπει να αντιμετωπιστούν, προσελκύοντας έργα με άμεσα αποτελέσματα για τη βιομηχανία.
            
         
               (12)
            
            
               Οι ενδιάμεσες αξιολογήσεις των κοινών επιχειρήσεων ENIAC και ARTEMIS έχουν δείξει ότι αποτελούν χρήσιμα και προσαρμοσμένα εργαλεία ώστε να ενώσουν τις δυνάμεις τους και να έχουν σημαντικό αντίκτυπο στους αντίστοιχους τομείς τους. Οι ερευνητικοί τομείς που καλύπτονται από τις κοινές επιχειρήσεις ENIAC και ARTEMIS θα πρέπει, επομένως, να εξακολουθήσουν να υποστηρίζονται, προκειμένου να βελτιώσουν περαιτέρω την ανταγωνιστικότητα της βιομηχανίας ηλεκτρονικών συστατικών στοιχείων και συστημάτων στην Ευρώπη, και να επικεντρώσουν τις προσπάθειες σε ένα σύνολο στρατηγικών δραστηριοτήτων που έχει συμφωνηθεί από κοινού μεταξύ των συμφεροντούχων του ιδιωτικού και του δημόσιου τομέα που συμμετέχουν στις πρωτοβουλίες.
            
         
               (13)
            
            
               Η συνεχιζόμενη υποστήριξη των ερευνητικών προγραμμάτων για τη νανοηλεκτρονική και τα ενσωματωμένα συστήματα υπολογιστών θα πρέπει να αξιοποιήσει την εμπειρία που αποκτήθηκε από τις δραστηριότητες των κοινών επιχειρήσεων ENIAC και ARTEMIS, περιλαμβανομένων των αποτελεσμάτων των ενδιάμεσων αξιολογήσεών τους, των προτάσεων των συμφεροντούχων και της ανάγκης για την επίτευξη αποτελεσματικού συντονισμού και συνέργειας πόρων.
            
         
               (14)
            
            
               Υπάρχει αυξημένη συνεργασία μεταξύ των συμφεροντούχων των ευρωπαϊκών τεχνολογικών βάθρων ARTEMIS και ENIAC και του Ευρωπαϊκού βάθρου τεχνολογίας για την ενσωμάτωση έξυπνων συστημάτων (EPoSS), όπως περιγράφεται στο στρατηγικό θεματολόγιο έρευνας και καινοτομίας υψηλού επιπέδου των κλάδων στοιχείων και συστημάτων ΤΠΕ που δημοσιεύθηκε το 2012. Για την καλύτερη σύλληψη και αξιοποίηση των συνεργειών που προκύπτουν από τις αλληλεπιδράσεις αυτές, θα πρέπει να συσταθεί ενιαία κοινή επιχείρηση που να καλύπτει τα ηλεκτρονικά συστατικά στοιχεία και συστήματα περιλαμβάνοντας τις προηγούμενες δραστηριότητες των κοινών επιχειρήσεων ENIAC και ARTEMIS και χρησιμοποιώντας πιο κατάλληλη για τον συγκεκριμένο σκοπό δομή και κανόνες, προκειμένου να ενισχυθεί η αποτελεσματικότητα και να διασφαλιστεί η απλοποίηση («κοινή επιχείρηση ECSEL»). Για τον σκοπό αυτό, η κοινή επιχείρηση ECSEL θα πρέπει να θεσπίσει δημοσιονομικούς κανόνες ειδικά για τις ανάγκες της, σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (8).
            
         
               (15)
            
            
               Η εφαρμογή του στρατηγικού θεματολογίου για την έρευνα και την καινοτομία υψηλού επιπέδου που πρότειναν οι συμφεροντούχοι της βιομηχανίας βασίζεται σε πολλές πηγές υποστήριξης: εθνικά, περιφερειακά και διακυβερνητικά προγράμματα, το πρόγραμμα-πλαίσιο της Ένωσης και κοινή τεχνολογική πρωτοβουλία με τη μορφή σύμπραξης δημόσιου-ιδιωτικού τομέα.
            
         
               (16)
            
            
               Η ευρωπαϊκή σύμπραξη δημόσιου-ιδιωτικού τομέα για τα ηλεκτρονικά συστατικά στοιχεία και συστήματα θα συνδυάσει τα οικονομικά και τα τεχνικά μέσα που είναι απαραίτητα για τον έλεγχο της πολυπλοκότητας της ραγδαίως εξελισσόμενης καινοτομίας στον τομέα αυτό. Ως εκ τούτου, τα μέλη της κοινής επιχείρησης ECSEL θα πρέπει να είναι η Ένωση, τα κράτη μέλη και οι συνδεδεμένες χώρες με τον «Ορίζοντα 2020» («συνδεδεμένες χώρες») σε εθελοντική βάση και οι ενώσεις ως ιδιωτικά μέλη που εκπροσωπούν τις συνιστώσες εταιρείες τους και άλλες οργανώσεις που δραστηριοποιούνται στον τομέα των ηλεκτρονικών συστατικών στοιχείων και συστημάτων στην Ευρώπη. Η κοινή επιχείρηση ECSEL θα πρέπει να είναι ανοιχτή σε νέα μέλη.
            
         
               (17)
            
            
               Η κοινή επιχείρηση ECSEL θα πρέπει να εξετάζει σαφώς καθορισμένα θέματα που θα βοηθήσουν σε μεγάλο βαθμό τις ευρωπαϊκές βιομηχανίες να σχεδιάσουν, να κατασκευάσουν και να χρησιμοποιήσουν τις πλέον καινοτόμες τεχνολογίες ηλεκτρονικών συστατικών στοιχείων και συστημάτων. Η δομημένη και συντονισμένη χρηματοδοτική στήριξη σε ευρωπαϊκό επίπεδο είναι απαραίτητη για να βοηθήσει τις ερευνητικές ομάδες και τις ευρωπαϊκές βιομηχανίες να εξακολουθήσουν να κατέχουν ηγετική θέση σε ένα εξαιρετικά ανταγωνιστικό διεθνές πλαίσιο, για να διασφαλιστεί γρήγορη και ευρεία βιομηχανική εκμετάλλευση της ηγετικής θέσης όσον αφορά την τεχνολογία σε όλη την Ευρώπη δημιουργώντας σημαντικές συνέπειες για την κοινωνία και για να επέλθει κοινή ανάληψη κινδύνων και ένωση των δυνάμεων μέσω της ευθυγράμμισης των στρατηγικών και των επενδύσεων προς την κατεύθυνση ενός κοινού ευρωπαϊκού ενδιαφέροντος. Η Επιτροπή μπορεί να θεωρήσει, κατόπιν γνωστοποίησης από το κράτος μέλος ή την ομάδα των ενδιαφερόμενων κρατών μελών, ότι οι πρωτοβουλίες της κοινής επιχείρησης ECSEL μπορούν να χαρακτηριστούν σημαντικά έργα κοινού ευρωπαϊκού ενδιαφέροντος, υπό την προϋπόθεση ότι πληρούν όλες τις σχετικές προϋποθέσεις.
            
         
               (18)
            
            
               Οι ιδιωτικές ενώσεις AENEAS, ARTEMISIA και EPoSS έχουν εκφράσει γραπτώς τη συμφωνία τους για τις δραστηριότητες έρευνας και καινοτομίας στον τομέα της κοινής επιχείρησης ECSEL που εντάσσονται σε μια δομή καλά προσαρμοσμένη στη φύση της σύμπραξης δημόσιου-ιδιωτικού τομέα. Είναι σκόπιμο οι ιδιωτικές ενώσεις να αποδεχτούν το καταστατικό που καθορίζεται στο παράρτημα του παρόντος κανονισμού, μέσω μιας επιστολής έγκρισης.
            
         
               (19)
            
            
               Για την επίτευξη των στόχων της, η κοινή επιχείρηση ECSEL θα πρέπει να παρέχει χρηματοδοτική στήριξη, κυρίως με τη μορφή επιχορηγήσεων στους συμμετέχοντες, κατόπιν ανοικτών προσκλήσεων υποβολής ανταγωνιστικών προτάσεων. Η εν λόγω οικονομική στήριξη θα πρέπει να στοχεύει σε αποδεδειγμένες δυσλειτουργίες της αγοράς που εμποδίζουν την ανάπτυξη του εν λόγω προγράμματος και να έχουν χαρακτήρα κινήτρου, δεδομένου ότι αλλάζει η συμπεριφορά του αποδέκτη.
            
         
               (20)
            
            
               Η κοινή επιχείρηση ECSEL θα πρέπει να λειτουργεί κατά τρόπο ανοικτό και διαφανή, παρέχοντας εγκαίρως κάθε σχετική διαθέσιμη πληροφορία στους κατάλληλους φορείς της, καθώς και προωθώντας αναλόγως τις δραστηριότητές της, συμπεριλαμβανομένων των δράσεων ενημέρωσης και διάδοσης στο ευρύτερο κοινό. Ο εσωτερικός κανονισμός των οργάνων της κοινής επιχείρησης ECSEL θα πρέπει να δημοσιοποιείται.
            
         
               (21)
            
            
               Κατά την εκτίμηση των συνολικών επιπτώσεων της κοινής επιχείρησης ECSEL, θα πρέπει να λαμβάνονται υπόψη οι επενδύσεις όλων των νομικών οντοτήτων πλην της Ένωσης και των κρατών που μετέχουν στην κοινή επιχείρηση ECSEL («κράτη που μετέχουν στην κοινή επιχείρηση ECSEL») οι οποίες συνεισφέρουν στους στόχους της κοινής επιχείρησης ECSEL. Αυτές οι συνολικές επενδύσεις αναμένεται να ανέλθουν σε 2 340 000 000 EUR τουλάχιστον.
            
         
               (22)
            
            
               Προκειμένου να διατηρηθούν ισότιμοι όροι ανταγωνισμού για όλες τις επιχειρήσεις που δραστηριοποιούνται στην εσωτερική αγορά, η χρηματοδότηση που παρέχεται από το πρόγραμμα-πλαίσιο της Ένωσης θα πρέπει να σχεδιαστεί σύμφωνα με τους κανόνες για τις κρατικές ενισχύσεις, ώστε να διασφαλιστεί η αποτελεσματικότητα των δημόσιων δαπανών και η αποφυγή στρεβλώσεων της αγοράς, όπως ο παραγκωνισμός της ιδιωτικής χρηματοδότησης, η δημιουργία αναποτελεσματικών δομών αγοράς ή η διατήρηση αναποτελεσματικών επιχειρήσεων.
            
         
               (23)
            
            
               Η συμμετοχή σε έμμεσες δράσεις που χρηματοδοτούνται από την κοινή επιχείρηση ECSEL θα πρέπει να συμμορφώνεται προς τον κανονισμό (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου (9). Επιπλέον, η κοινή επιχείρηση ECSEL θα πρέπει να διασφαλίζει τη συνεπή εφαρμογή αυτών των κανόνων βάσει σχετικών μέτρων που εγκρίνει η Επιτροπή. Οι σχετικές αρχές μπορούν να ορίσουν ειδικά κριτήρια σχετικά με την επιλεξιμότητα των διάφορων αιτούντων για χρηματοδότηση από τα κράτη που μετέχουν στην ECSEL. Κάθε κράτος που μετέχει στην ECSEL μπορεί να θεσπίσει ειδικούς κανόνες σχετικά με την επιλεξιμότητα των δαπανών, εφόσον δεν αναθέτει στην κοινή επιχείρηση ECSEL την εκτέλεση των συνεισφορών του προς τους συμμετέχοντες σε έμμεσες δράσεις.
            
         
               (24)
            
            
               Η Κοινή Επιχείρηση ECSEL θα πρέπει επίσης να χρησιμοποιεί ηλεκτρονικά μέσα που διαχειρίζεται η Επιτροπή για να διασφαλίσει ανοικτή πρόσβαση και διαφάνεια και να διευκολύνει τη συμμετοχή. Γι’ αυτό, οι προσκλήσεις για υποβολή προτάσεων που δημοσιεύει η Κοινή Επιχείρηση ECSEL θα πρέπει να δημοσιεύονται και στην ενιαία πύλη για τους συμμετέχοντες καθώς και μέσω άλλων ηλεκτρονικών μέσων διάδοσης του «Ορίζοντα 2020» που διαχειρίζεται η Επιτροπή. Επιπλέον, συναφή δεδομένα που αφορούν, μεταξύ άλλων, προτάσεις, αιτούντες, επιχορηγήσεις και συμμετέχοντες θα πρέπει να διατίθενται από την κοινή επιχείρηση ECSEL, ώστε να περιληφθούν στα ηλεκτρονικά συστήματα υποβολής εκθέσεων και διάδοσης του «Ορίζοντα 2020» που διαχειρίζεται η Επιτροπή, με την κατάλληλη μορφή και με περιοδικότητα που να αντιστοιχεί στις υποχρεώσεις της Επιτροπής να υποβάλλει εκθέσεις.
            
         
               (25)
            
            
               Η κοινή επιχείρηση ECSEL θα πρέπει να λαμβάνει υπόψη τους ορισμούς του ΟΟΣΑ σχετικά με το επίπεδο τεχνολογικής ετοιμότητας στην ταξινόμηση των δραστηριοτήτων τεχνολογικής έρευνας, την ανάπτυξη προϊόντων και τις δραστηριότητες επίδειξης.
            
         
               (26)
            
            
               Κατά τη διαχείριση της χρηματοδοτικής συνεισφοράς της Ένωσης, θα πρέπει να τηρούνται η αρχή της χρηστής δημοσιονομικής διαχείρισης και οι συναφείς κανόνες για την έμμεση διαχείριση που θεσπίζονται στον κανονισμό (ΕΕ, Ευρατόμ) αριθ. 966/2012 και στον κατ’ εξουσιοδότηση κανονισμό (ΕΕ) αριθ. 1268/2012 της Επιτροπής (10).
            
         
               (27)
            
            
               Για λόγους απλούστευσης, θα πρέπει να μειωθεί η διοικητική επιβάρυνση για όλα τα μέρη. Θα πρέπει να αποφευχθούν οι διπλοί έλεγχοι και ο δυσανάλογος αριθμός εγγράφων και εκθέσεων. Οι έλεγχοι των αποδεκτών κονδυλίων της Ένωσης σύμφωνα με τον παρόντα κανονισμό θα πρέπει να διεξάγονται σύμφωνα με τον κανονισμό (ΕΕ) αριθ. 1291/2013.
            
         
               (28)
            
            
               Τα οικονομικά συμφέροντα της Ένωσης και των λοιπών μελών της κοινής επιχείρησης ECSEL θα πρέπει να προστατεύονται μέσω αναλογικών μέτρων σε ολόκληρο τον κύκλο δαπανών, περιλαμβανομένης της πρόληψης, ανίχνευσης και διερεύνησης παρατυπιών, της ανάκτησης απολεσθέντων κεφαλαίων, αχρεωστήτως καταβληθέντων ή κακώς χρησιμοποιηθέντων κονδυλίων και, κατά περίπτωση, μέσω διοικητικών και χρηματικών κυρώσεων σύμφωνα με τον κανονισμό (ΕΕ, Ευρατόμ) αριθ. 966/2012.
            
         
               (29)
            
            
               Ο εσωτερικός ελεγκτής της Επιτροπής όσον αφορά την κοινή επιχείρηση ECSEL θα πρέπει να ασκεί τις ίδιες αρμοδιότητες με αυτές που ασκεί έναντι της Επιτροπής.
            
         
               (30)
            
            
               Δεδομένων της ειδικής φύσης και του τρέχοντος καθεστώτος των κοινών επιχειρήσεων και προκειμένου να διασφαλισθεί συνέχεια με το έβδομο πρόγραμμα πλαίσιο, οι κοινές επιχειρήσεις θα πρέπει να συνεχίσουν να υπάγονται σε χωριστή διαδικασία απαλλαγής. Για τον λόγο αυτό, κατά παρέκκλιση από το άρθρο 60 παράγραφος 7 και το άρθρο 209 του κανονισμού (ΕΕ, Ευρατόμ) αριθ. 966/2012, θα πρέπει να χορηγείται από το Ευρωπαϊκό Κοινοβούλιο, κατόπιν σύστασης του Συμβουλίου, απαλλαγή για την εκτέλεση του προϋπολογισμού της κοινής επιχείρησης ECSEL. Ως εκ τούτου, οι απαιτήσεις υποβολής εκθέσεων που περιέχονται στο άρθρο 60 παράγραφος 5 του κανονισμού (ΕΕ, Ευρατόμ) αριθ. 966/2012 δεν θα πρέπει να εφαρμόζονται στη χρηματοδοτική συνεισφορά της Ένωσης στην κοινή επιχείρηση ECSEL, αλλά θα πρέπει, στο μέτρο του δυνατού, να ευθυγραμμίζονται με τις υποχρεώσεις που προβλέπονται για οργανισμούς βάσει του άρθρου 208 του κανονισμού (ΕΕ, Ευρατόμ) αριθ. 966/2012. Ο έλεγχος των λογαριασμών και o έλεγχος της νομιμότητας και της κανονικότητας των υποκείμενων πράξεων θα πρέπει να ασκούνται από το Ελεγκτικό Συνέδριο.
            
         
               (31)
            
            
               Επιπλέον, ο «Ορίζοντας 2020» θα πρέπει να συμβάλει στη γεφύρωση του χάσματος έρευνας και καινοτομίας εντός της Ένωσης, διά της προώθησης συνεργειών με τα ευρωπαϊκά διαρθρωτικά και επενδυτικά ταμεία (ΕΔΕΤ). Ως εκ τούτου, η κοινή επιχείρηση ECSEL θα πρέπει να επιδιώξει να αναπτύξει στενές αλληλεπιδράσεις με τα ΕΔΕΤ, που μπορούν συγκεκριμένα να βοηθήσουν στην ενίσχυση των τοπικών, περιφερειακών και εθνικών δυνατοτήτων έρευνας και καινοτομίας στον τομέα της κοινής επιχείρησης ECSEL και να στηρίξουν τις προσπάθειες έξυπνης ειδίκευσης.
            
         
               (32)
            
            
               Οι κοινές επιχειρήσεις ENIAC και ARTEMIS είχαν συσταθεί για το χρονικό διάστημα έως τις 31 Δεκεμβρίου 2017. H κοινή επιχείρηση ECSEL θα πρέπει να παρέχει συνεχή υποστήριξη των ερευνητικών προγραμμάτων για τη νανοηλεκτρονική και τα ενσωματωμένα συστήματα υπολογιστών υλοποιώντας τις απομένουσες δράσεις που αναλήφθηκαν υπό τους κανονισμούς (ΕΚ) αριθ. 72/2008 και (ΕΚ) αριθ. 74/2008, σύμφωνα με τους εν λόγω κανονισμούς. Η μετάβαση από τις κοινές επιχειρήσεις ENIAC και ARTEMIS στην κοινή επιχείρηση ECSEL θα πρέπει να ευθυγραμμιστεί και να συγχρονιστεί με τη μετάβαση από το έβδομο πρόγραμμα-πλαίσιο στον «Ορίζοντα 2020» για να εξασφαλιστεί η βέλτιστη χρήση της διαθέσιμης χρηματοδότησης για την έρευνα. Για λόγους ασφάλειας δικαίου και σαφήνειας, οι κανονισμοί (ΕΚ) αριθ. 72/2008 και (ΕΚ) αριθ. 74/2008 θα πρέπει, επομένως, να καταργηθούν και να θεσπιστούν μεταβατικές διατάξεις.
            
         
               (33)
            
            
               Δεδομένου ότι στόχος του «Ορίζοντα 2020» είναι η μεγαλύτερη απλούστευση και εναρμόνιση, όλες οι προσκλήσεις υποβολής προτάσεων στο πλαίσιο της κοινής επιχείρησης ECSEL θα πρέπει να λαμβάνουν υπόψη τη διάρκεια του «Ορίζοντα 2020».
            
         
               (34)
            
            
               Δεδομένου ότι ο στόχος του παρόντος κανονισμού, δηλαδή η ενίσχυση της βιομηχανικής έρευνας και καινοτομίας σε ολόκληρη την Ένωση μέσω της υλοποίησης, με την κοινή επιχείρηση ECSEL, της κοινής τεχνολογικής πρωτοβουλίας «Ηλεκτρονικά συστατικά στοιχεία και συστήματα για την ευρωπαϊκή πρωτοπορία», δεν είναι δυνατόν να επιτευχθεί ικανοποιητικά από τα κράτη μέλη, αλλά, για την αποφυγή αλληλεπικαλύψεων, τη διατήρηση κρίσιμης μάζας και τη διασφάλιση της βέλτιστης χρήσης της δημόσιας χρηματοδότησης, μπορεί να επιτευχθεί καλύτερα σε ενωσιακό επίπεδο, η Ένωση δύναται να θεσπίζει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως διατυπώνεται στο εν λόγω άρθρο, ο παρών κανονισμός δεν υπερβαίνει τα αναγκαία όρια για την επίτευξη του εν λόγω στόχου,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Σύσταση
   1.   Για την υλοποίηση της κοινής τεχνολογικής πρωτοβουλίας «Ηλεκτρονικά συστατικά στοιχεία και συστήματα για την ευρωπαϊκή πρωτοπορία», συστήνεται κοινή επιχείρηση, κατά την έννοια του άρθρου 187 ΣΛΕΕ («κοινή επιχείρηση ECSEL») για το χρονικό διάστημα έως τις 31 Δεκεμβρίου 2024. Προκειμένου να ληφθεί υπόψη η διάρκεια του «Ορίζοντα 2020», δρομολογούνται προσκλήσεις υποβολής προτάσεων στο πλαίσιο της κοινής επιχείρησης ECSEL έως τις 31 Δεκεμβρίου 2020 το αργότερο. Σε δεόντως αιτιολογημένες περιπτώσεις, προσκλήσεις υποβολής προτάσεων μπορούν να δρομολογηθούν έως τις 31 Δεκεμβρίου 2021.
   2.   Η κοινή επιχείρηση ECSEL αντικαθιστά και διαδέχεται τις κοινές επιχειρήσεις ENIAC και ARTEMIS, που συστάθηκαν με τους κανονισμούς (ΕΚ) αριθ. 72/2008 και (ΕΚ) αριθ. 74/2008.
   3.   Η κοινή επιχείρηση ECSEL συνιστά οργανισμό στον οποίο έχει ανατεθεί η εκτέλεση σύμπραξης δημοσίου-ιδιωτικού τομέα σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012.
   4.   Η κοινή επιχείρηση ECSEL έχει νομική προσωπικότητα. Σε κάθε κράτος μέλος έχει την ευρύτερη δυνατή νομική ικανότητα που αναγνωρίζεται στα νομικά πρόσωπα με βάση το δίκαιο των αντίστοιχων κρατών μελών. Δύναται, ιδίως, να αποκτά ή να διαθέτει κινητή και ακίνητη περιουσία και να παρίσταται ενώπιον δικαστηρίου.
   5.   Η έδρα της κοινής επιχείρησης ECSEL βρίσκεται στις Βρυξέλλες του Βελγίου.
   6.   Το καταστατικό της κοινής επιχείρησης ECSEL («καταστατικό») παρατίθεται στο παράρτημα.
   Άρθρο 2
   Στόχοι και αντικείμενο
   1.   Η κοινή επιχείρηση ECSEL έχει τους ακόλουθους στόχους:
   
               α)
            
            
               να συμβάλει στην εφαρμογή του κανονισμού (ΕΕ) αριθ. 1291/2013 και ιδίως του μέρους II της απόφασης 2013/743/ΕΕ,
            
         
               β)
            
            
               να συμβάλει στην ανάπτυξη μιας ισχυρής και παγκοσμίως ανταγωνιστικής βιομηχανίας ηλεκτρονικών συστατικών στοιχείων και συστημάτων στην Ένωση,
            
         
               γ)
            
            
               να διασφαλίσει τη διαθεσιμότητα ηλεκτρονικών συστατικών στοιχείων και συστημάτων για βασικές αγορές και για την αντιμετώπιση κοινωνικών προκλήσεων, αποσκοπώντας στη διατήρηση της Ευρώπης στην πρώτη γραμμή της τεχνολογικής ανάπτυξης, γεφυρώνοντας το χάσμα μεταξύ έρευνας και εκμετάλλευσης, ενισχύοντας τις δυνατότητες καινοτομίας, δημιουργώντας οικονομική ανάπτυξη και αυξάνοντας την απασχόληση στην Ένωση,
            
         
               δ)
            
            
               να ευθυγραμμίσει στρατηγικές με τα κράτη μέλη για την προσέλκυση ιδιωτικών επενδύσεων και να συμβάλει στην αποτελεσματικότητα της δημόσιας στήριξης με την αποτροπή της άσκοπης αλληλοεπικάλυψης και της αποσπασματικότητας των προσπαθειών και με τη διευκόλυνση της συμμετοχής φορέων που ασχολούνται με την έρευνα και την καινοτομία,
            
         
               ε)
            
            
               να διατηρήσει και να αυξήσει τη δυνατότητα κατασκευής ημιαγωγών και έξυπνων συστημάτων στην Ευρώπη, περιλαμβανομένης της ηγετικής θέσης στην κατασκευή εξοπλισμού και την επεξεργασία υλικών,
            
         
               στ)
            
            
               να διασφαλίσει ηγετική θέση στον τομέα του σχεδιασμού και της μηχανικής συστημάτων, περιλαμβανομένων των ενσωματωμένων τεχνολογιών,
            
         
               ζ)
            
            
               να παράσχει πρόσβαση σε όλους τους συμφεροντούχους σε διεθνούς επιπέδου υποδομές για τον σχεδιασμό και την κατασκευή ηλεκτρονικών συστατικών στοιχείων και ενσωματωμένων/κυβερνοφυσικών και έξυπνων συστημάτων και
            
         
               η)
            
            
               να δημιουργήσει ένα δυναμικό οικοσύστημα το οποίο θα περιλαμβάνει μικρομεσαίες επιχειρήσεις (ΜΜΕ), ενισχύοντας κατά τον τρόπο αυτόν τους υφιστάμενους συνεργατικούς σχηματισμούς και προωθώντας τη δημιουργία νέων συνεργατικών σχηματισμών σε πολλά υποσχόμενους νέους τομείς.
            
         2.   Το αντικείμενο εργασίας της κοινής επιχείρησης ECSEL βασίζεται στα αποτελέσματα των κοινών επιχειρήσεων ENIAC και ARTEMIS και του Ευρωπαϊκού βάθρου τεχνολογίας EPoSS και στο έργο που έχει χρηματοδοτηθεί μέσω άλλων εθνικών και ευρωπαϊκών προγραμμάτων. Θα προωθήσει, κατά κατάλληλο και ισόρροπο τρόπο, νέες εξελίξεις και συνέργειες στους εξής τομείς:
   
               α)
            
            
               τεχνολογίες σχεδιασμού, επεξεργασία και ενσωμάτωση, εξοπλισμός, υλικά και κατασκευή για τη μικρο/νανοηλεκτρονική, αποσκοπώντας παράλληλα στη μικρογράφηση, τη διαφοροποίηση και την ενσωμάτωση ετερογενών στοιχείων,
            
         
               β)
            
            
               διαδικασίες, μέθοδοι, εργαλεία και πλατφόρμες, σχέδια και αρχιτεκτονικές αναφοράς για ενσωματωμένα/κυβερνοφυσικά συστήματα έντασης λογισμικού και/ή ελέγχου, τα οποία εξασφαλίζουν απρόσκοπτη συνδεσιμότητα και διαλειτουργικότητα, λειτουργική ασφάλεια, υψηλή διαθεσιμότητα και ασφάλεια επαγγελματικών και καταναλωτικών εφαρμογών, καθώς και συναφείς υπηρεσίες, και
            
         
               γ)
            
            
               διεπιστημονικές προσεγγίσεις των έξυπνων συστημάτων, οι οποίες υποστηρίζονται από εξελίξεις στον ολιστικό σχεδιασμό και την προηγμένη παραγωγή για την κατασκευή αυτοδύναμων και ευπροσάρμοστων έξυπνων συστημάτων με εξελιγμένες διασυνδέσεις και περίπλοκες λειτουργίες οι οποίες βασίζονται, για παράδειγμα, στην απρόσκοπτη ενσωμάτωση δυνατοτήτων ανίχνευσης, ενεργοποίησης, επεξεργασίας, παροχής ενέργειας και δικτύωσης.
            
         Άρθρο 3
   Χρηματοδοτική συνεισφορά της Ένωσης
   1.   Η χρηματοδοτική συνεισφορά της Ένωσης στην κοινή επιχείρηση ECSEL, περιλαμβανομένων των πιστώσεων της ΕΖΕΣ, για την κάλυψη των διοικητικών και λειτουργικών δαπανών ανέρχεται σε ποσό έως 1 184 874 000 EUR. Η χρηματοδοτική συνεισφορά της Ένωσης καταβάλλεται από τις πιστώσεις του γενικού προϋπολογισμού της Ένωσης που διατίθενται για το ειδικό πρόγραμμα, που υλοποιεί τον «Ορίζοντας 2020» (2014-2020), ο οποίος συστάθηκε με την απόφαση 2014/743/ΕΕ. Η εκτέλεση του προϋπολογισμού σε σχέση με τη χρηματοδοτική συνεισφορά της Ένωσης ανατίθεται στην κοινή επιχείρηση ECSEL που λειτουργεί ως οργανισμός του άρθρου 209 του κανονισμού (ΕΕ, Ευρατόμ) αριθ. 966/2012, σύμφωνα με το άρθρο 58 παράγραφος 1 στοιχείο γ) σημείο iv) και τα άρθρα 60 και 61 του εν λόγω κανονισμού.
   2.   Οι λεπτομερείς όροι της χρηματοδοτικής συνεισφοράς της Ένωσης καθορίζονται μέσω σύμβασης ανάθεσης και ετήσιων συμβάσεων μεταφοράς κονδυλίων, οι οποίες συνάπτονται μεταξύ της Επιτροπής, εξ ονόματος της Ένωσης, και της κοινής επιχείρησης ECSEL.
   3.   Η σύμβαση ανάθεσης που αναφέρεται στην παράγραφο 2 του παρόντος άρθρου αντιμετωπίζει τα στοιχεία που προβλέπονται στο άρθρο 58 παράγραφος 3 και στα άρθρα 60 και 61 του κανονισμού (ΕΕ, Ευρατόμ) αριθ. 966/2012 και στο άρθρο 40 του κατ’ εξουσιοδότηση κανονισμού (ΕΕ) αριθ. 1268/2012, καθώς και, μεταξύ άλλων, τα ακόλουθα:
   
               α)
            
            
               τις απαιτήσεις για τη συνεισφορά της κοινής επιχείρησης ECSEL όσον αφορά τους σχετικούς δείκτες επιδόσεων που αναφέρονται στο παράρτημα II της απόφασης 2013/743/ΕΕ,
            
         
               β)
            
            
               τις απαιτήσεις για τη συνεισφορά της κοινής επιχείρησης ECSEL όσον αφορά την παρακολούθηση που αναφέρεται στο παράρτημα III της απόφασης 2013/743/ΕΕ,
            
         
               γ)
            
            
               τους ειδικούς δείκτες επιδόσεων που σχετίζονται με τη λειτουργία της κοινής επιχείρησης ECSEL,
            
         
               δ)
            
            
               τις ρυθμίσεις σχετικά με την παροχή των αναγκαίων δεδομένων, ώστε να διασφαλίζεται ότι η Επιτροπή είναι σε θέση να εκπληρώνει τις υποχρεώσεις της προς διάδοση και υποβολή εκθέσεων όπως αναφέρεται στο άρθρο 28 του κανονισμού (ΕΕ) αριθ. 1291/2013, μεταξύ άλλων για την ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης του «Ορίζοντα 2020» που διαχειρίζεται η Επιτροπή,
            
         
               ε)
            
            
               τις διατάξεις για τη δημοσίευση των προσκλήσεων υποβολής προτάσεων της κοινής επιχείρησης ECSEL ακόμη και στην ενιαία πύλη για τους συμμετέχοντες, καθώς και μέσω άλλων ηλεκτρονικών μέσων διάδοσης του «Ορίζοντα 2020» που διαχειρίζεται η Επιτροπή,
            
         
               στ)
            
            
               τη χρήση και τις μεταβολές των ανθρώπινων πόρων, ιδίως τις προσλήψεις ανά ομάδα καθηκόντων, βαθμό και κατηγορία, τις ανακατατάξεις υπαλλήλων και τυχόν μεταβολές στον αριθμό των μελών του προσωπικού.
            
         Άρθρο 4
   Συνεισφορές μελών εκτός της Ένωσης
   1.   Τα κράτη που μετέχουν στην ECSEL συνεισφέρουν χρηματοδοτικά στις επιχειρησιακές δαπάνες της κοινής επιχείρησης ECSEL ανάλογα με τη χρηματοδοτική συνεισφορά της Ένωσης. Προβλέπεται ποσό τουλάχιστον 1 170 000 000 EUR για το χρονικό διάστημα που ορίζεται στο άρθρο 1.
   2.   Τα μέλη από τον ιδιωτικό τομέα της κοινής επιχείρησης ECSEL συνεισφέρουν στην κοινή επιχείρηση ECSEL ή μεριμνούν ώστε να καταβάλλουν τις σχετικές συνεισφορές οι συνιστώσες οντότητες και οι συνδεδεμένες με αυτά οντότητες. Προβλέπεται ποσό τουλάχιστον 1 657 500 000 EUR για το χρονικό διάστημα που ορίζεται στο άρθρο 1.
   3.   Οι συνεισφορές που αναφέρονται στις παραγράφους 1 και 2 του παρόντος άρθρου συνίστανται σε συνεισφορές προς την κοινή επιχείρηση ECSEL όπως εκτίθενται στο άρθρο 16 παράγραφος 2 και στο άρθρο 16 παράγραφος 3 στοιχεία β) και γ) του καταστατικού.
   4.   Τα μέλη της κοινής επιχείρησης ECSEL πλην της Ένωσης υποβάλλουν στο διοικητικό συμβούλιο, έως τις 31 Ιανουαρίου κάθε έτους, έκθεση σχετικά με την αξία των προβλεπόμενων στις παραγράφους 1 και 2 συνεισφορών που καταβλήθηκαν σε καθένα από τα προηγούμενα οικονομικά έτη.
   5.   Για τους σκοπούς της αποτίμησης των συνεισφορών που αναφέρονται στο άρθρο 16 παράγραφος 3 στοιχείο γ) του καταστατικού, οι δαπάνες προσδιορίζονται σύμφωνα με τις συνήθεις πρακτικές λογιστικής καταγραφής κόστους των οικείων οντοτήτων, τα εφαρμοστέα λογιστικά πρότυπα της χώρας εγκατάστασης της εκάστοτε οντότητας και τα ισχύοντα διεθνή λογιστικά πρότυπα και διεθνή πρότυπα χρηματοοικονομικής αναφοράς. Το κόστος πιστοποιείται από ανεξάρτητο εξωτερικό ελεγκτή που διορίζεται από την οικεία οντότητα. Η μέθοδος αποτίμησης μπορεί να επαληθεύεται από την κοινή επιχείρηση ECSEL, εάν υπάρχει τυχόν αμφιβολία για την πιστοποίηση. Σε περίπτωση που εξακολουθούν να υφίστανται αβεβαιότητες, μπορεί να πραγματοποιηθεί σχετικός έλεγχος από την κοινή επιχείρηση ECSEL.
   6.   Η Επιτροπή μπορεί να λάβει διορθωτικά μέτρα και ενδεχομένως να διακόψει, να μειώσει αναλογικά ή να αναστείλει τη χρηματοδοτική συνεισφορά της Ένωσης στην κοινή επιχείρηση ECSEL ή να κινήσει τη διαδικασία διάλυσης που αναφέρεται στο άρθρο 26 παράγραφος 2 του καταστατικού, εάν τα μέλη πλην της Ένωσης, περιλαμβανομένων των συνιστωσών οντοτήτων και των συνδεδεμένων οντοτήτων, δεν καταβάλλουν καθόλου, καταβάλλουν μόνο εν μέρει ή καταβάλλουν καθυστερημένα τις συνεισφορές που αναφέρονται στις παραγράφους 1 και 2 του παρόντος άρθρου.
   Άρθρο 5
   Δημοσιονομικοί κανόνες
   Με την επιφύλαξη του άρθρου 12 του παρόντος κανονισμού, η κοινή επιχείρηση ECSEL θεσπίζει τους ειδικούς δημοσιονομικούς κανόνες της σύμφωνα με το άρθρο 209 του κανονισμού (ΕΕ, Ευρατόμ) αριθ. 966/2012 και τον κατ’ εξουσιοδότηση κανονισμό (ΕΕ) αριθ. 110/2014 της Επιτροπής (11).
   Άρθρο 6
   Προσωπικό
   1.   Ο κανονισμός υπηρεσιακής κατάστασης των υπαλλήλων και του καθεστώτος που εφαρμόζεται επί του λοιπού προσωπικού της Ευρωπαϊκής Ένωσης, όπως καθορίζεται από τον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (12) (εφεξής «κανονισμός υπηρεσιακής κατάστασης» και «καθεστώς που εφαρμόζεται επί του λοιπού προσωπικού»), και οι κανόνες που θεσπίστηκαν από κοινού από τα θεσμικά όργανα της Ένωσης με σκοπό την εφαρμογή του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού εφαρμόζονται στο προσωπικό της κοινής επιχείρησης ECSEL.
   2.   Όσον αφορά το προσωπικό της κοινής επιχείρησης ECSEL, το διοικητικό συμβούλιο ασκεί τις αρμοδιότητες που ανατίθενται από τον κανονισμό υπηρεσιακής κατάστασης στην αρμόδια για τους διορισμούς αρχή και τις αρμοδιότητες που ανατίθενται από το καθεστώς που εφαρμόζεται στο λοιπό προσωπικό στην αρμόδια για τη σύναψη συμβάσεων αρχή («αρμοδιότητες της αρμόδιας για τους διορισμούς αρχής»).
   Σύμφωνα με το άρθρο 110 του κανονισμού υπηρεσιακής κατάστασης, το διοικητικό συμβούλιο εκδίδει απόφαση, δυνάμει του άρθρου 2 παράγραφος 1 του κανονισμού υπηρεσιακής κατάστασης και του άρθρου 6 του καθεστώτος που εφαρμόζεται στο λοιπό προσωπικό, με την οποία αναθέτει στον εκτελεστικό διευθυντή τις αντίστοιχες αρμοδιότητες που ανήκουν στην αρμόδια για τους διορισμούς αρχή και καθορίζει τις προϋποθέσεις υπό τις οποίες μπορεί να ανασταλεί η εν λόγω ανάθεση αρμοδιοτήτων. Ο εκτελεστικός διευθυντής έχει το δικαίωμα να μεταβιβάζει περαιτέρω τις αρμοδιότητές του.
   Όταν το επιβάλλουν εξαιρετικές περιστάσεις, το διοικητικό συμβούλιο δύναται, με την έκδοση απόφασης, να αναστείλει προσωρινά την ανάθεση στον εκτελεστικό διευθυντή των αρμοδιοτήτων που ανήκουν στην αρμόδια για τους διορισμούς αρχή και τυχόν επακολουθούσα περαιτέρω ανάθεση των εν λόγω αρμοδιοτήτων στην οποία προέβη ο τελευταίος. Στις περιπτώσεις αυτές, το διοικητικό συμβούλιο ασκεί το ίδιο τις αρμοδιότητες που ανήκουν στην αρμόδια για τους διορισμούς αρχή ή τις αναθέτει σε ένα από τα μέλη του ή σε άλλο μέλος του προσωπικού της κοινής επιχείρησης ECSEL πλην του εκτελεστικού διευθυντή.
   3.   Το διοικητικό συμβούλιο θεσπίζει κατάλληλους εκτελεστικούς κανόνες του κανονισμού υπηρεσιακής κατάστασης και του καθεστώτος που εφαρμόζεται στο λοιπό προσωπικό, σύμφωνα με το άρθρο 110 του κανονισμού υπηρεσιακής κατάστασης.
   4.   Οι ανθρώπινοι πόροι περιλαμβάνονται στον πίνακα προσωπικού της κοινής επιχείρησης ECSEL όπου αναγράφεται ο αριθμός των θέσεων έκτακτων υπαλλήλων ανά ομάδα καθηκόντων και βαθμό, καθώς και ο αριθμός των συμβασιούχων υπαλλήλων εκφρασμένος σε ισοδύναμα πλήρους απασχόλησης, σύμφωνα με τον οικείο ετήσιο προϋπολογισμό.
   5.   Το προσωπικό της κοινής επιχείρησης ECSEL απαρτίζεται από έκτακτο προσωπικό και συμβασιούχους υπαλλήλους.
   6.   Όλες οι δαπάνες που αφορούν το προσωπικό βαρύνουν την κοινή επιχείρηση ECSEL.
   Άρθρο 7
   Αποσπασμένοι εθνικοί εμπειρογνώμονες και εκπαιδευόμενοι
   1.   Η κοινή επιχείρηση ECSEL μπορεί να χρησιμοποιήσει αποσπασμένους εθνικούς εμπειρογνώμονες και εκπαιδευομένους οι οποίοι δεν απασχολούνται από την κοινή επιχείρηση ECSEL. Ο αριθμός των αποσπασμένων εθνικών εμπειρογνωμόνων, εκφρασμένος σε ισοδύναμα πλήρους απασχόλησης, προστίθεται στα πληροφοριακά στοιχεία σχετικά με το προσωπικό που αναφέρονται στο άρθρο 6 παράγραφος 4 σύμφωνα με τον ετήσιο προϋπολογισμό.
   2.   Το διοικητικό συμβούλιο εκδίδει απόφαση με την οποία καθορίζονται οι κανόνες για την απόσπαση εθνικών εμπειρογνωμόνων στην κοινή επιχείρηση ECSEL και για τη χρήση εκπαιδευομένων.
   Άρθρο 8
   Προνόμια και ασυλίες
   Στην κοινή επιχείρηση ECSEL και στο προσωπικό της εφαρμόζεται το πρωτόκολλο αριθ. 7 περί των προνομίων και ασυλιών της Ευρωπαϊκής Ένωσης, που προσαρτάται στη Συνθήκη για την Ευρωπαϊκή Ένωση και στη Συνθήκη για τη λειτουργία της Ευρωπαϊκής Ένωσης.
   Άρθρο 9
   Ευθύνη της κοινής επιχείρησης ECSEL
   1.   Η συμβατική ευθύνη της κοινής επιχείρησης ECSEL διέπεται από τις σχετικές συμβατικές διατάξεις και από το εφαρμοστέο στην εκάστοτε συμφωνία, απόφαση ή σύμβαση δίκαιο.
   2.   Σε περίπτωση εξωσυμβατικής ευθύνης, η κοινή επιχείρηση ECSEL αποκαθιστά, σύμφωνα με τις κοινές γενικές αρχές του δικαίου των κρατών μελών, τυχόν ζημίες που προκαλεί το προσωπικό της κατά την εκτέλεση των καθηκόντων του.
   3.   Τυχόν πληρωμές εκ μέρους της κοινής επιχείρησης ECSEL συνεπεία της αναφερόμενης στις παραγράφους 1 και 2 ευθύνης, καθώς και τα εξ αυτής έξοδα και δαπάνες, θεωρούνται δαπάνες της κοινής επιχείρησης ECSEL και καλύπτονται από τους πόρους της.
   4.   Η κοινή επιχείρηση ECSEL έχει την αποκλειστική ευθύνη για την εκπλήρωση των υποχρεώσεών της.
   Άρθρο 10
   Αρμοδιότητα του Δικαστηρίου της Ευρωπαϊκής Ένωσης και εφαρμοστέο δίκαιο
   1.   Το Δικαστήριο της Ευρωπαϊκής Ένωσης είναι αρμόδιο:
   
               α)
            
            
               δυνάμει οποιασδήποτε ρήτρας διαιτησίας περιλαμβάνεται σε συμφωνίες και συμβάσεις που συνάπτονται από την κοινή επιχείρηση ECSEL ή στις αποφάσεις της,
            
         
               β)
            
            
               για διαφορές που αφορούν την αποζημίωση για ζημίες που έχουν προκαλέσει υπάλληλοι της κοινής επιχείρησης ECSEL κατά την εκτέλεση των καθηκόντων τους,
            
         
               γ)
            
            
               σε οποιαδήποτε διαφορά μεταξύ της κοινής επιχείρησης ECSEL και του προσωπικού της εντός των ορίων και υπό τις προϋποθέσεις που προβλέπονται στον κανονισμό υπηρεσιακής κατάστασης και στο καθεστώς που εφαρμόζεται επί του λοιπού προσωπικού.
            
         2.   Για οποιοδήποτε θέμα σχετίζεται με συνδεδεμένη χώρα, ισχύουν οι ειδικές διατάξεις των σχετικών συμφωνιών.
   3.   Για όποιο θέμα δεν καλύπτεται από τον παρόντα κανονισμό ή από άλλες νομικές πράξεις της Ένωσης εφαρμόζεται το δίκαιο του κράτους στο οποίο βρίσκεται η έδρα της κοινής επιχείρησης ECSEL.
   Άρθρο 11
   Αξιολόγηση
   1.   Έως τις 30 Ιουνίου 2017 η Επιτροπή, με τη βοήθεια ανεξάρτητων εμπειρογνωμόνων, διενεργεί ενδιάμεση αξιολόγηση της κοινής επιχείρησης ECSEL, η οποία θα εκτιμήσει ιδίως το επίπεδο συμμετοχής και συμβολής στις έμμεσες δράσεις, τόσο από τα ιδιωτικά μέλη, όσο και από τις συνιστώσες οντότητες και τις συνδεδεμένες με αυτά οντότητες, όπως επίσης και από άλλες νομικές οντότητες. Η Επιτροπή καταρτίζει έκθεση για την εν λόγω αξιολόγηση, η οποία περιλαμβάνει τα συμπεράσματα της αξιολόγησης και τις παρατηρήσεις της Επιτροπής. Η Επιτροπή αποστέλλει την εν λόγω έκθεση στο Ευρωπαϊκό Κοινοβούλιο και το Συμβούλιο έως τις 31 Δεκεμβρίου 2017. Τα αποτελέσματα της ενδιάμεσης αξιολόγησης της κοινής επιχείρησης ECSEL λαμβάνονται υπόψη στην ενδελεχή εκτίμηση και στην ενδιάμεση αξιολόγηση του άρθρου 32 του κανονισμού (ΕΕ) αριθ. 1291/2013.
   2.   Βάσει των συμπερασμάτων της ενδιάμεσης αξιολόγησης που αναφέρεται στην παράγραφο 1 του παρόντος άρθρου, η Επιτροπή μπορεί να ενεργήσει σύμφωνα με το άρθρο 4 παράγραφος 6 ή να λάβει οποιαδήποτε άλλα κατάλληλα μέτρα.
   3.   Εντός έξι μηνών από τη διάλυση της κοινής επιχείρησης ECSEL, αλλά όχι αργότερα από δύο έτη μετά την ενεργοποίηση της διαδικασίας διάλυσης που αναφέρεται στο άρθρο 26 του καταστατικού, η Επιτροπή διενεργεί τελική αξιολόγηση της κοινής επιχείρησης ECSEL. Τα συμπεράσματα της τελικής αυτής αξιολόγησης υποβάλλονται στο Ευρωπαϊκό Κοινοβούλιο και το Συμβούλιο.
   Άρθρο 12
   Απαλλαγή
   Κατά παρέκκλιση από το άρθρο 60 παράγραφος 7 και το άρθρο 209 του κανονισμού (ΕΕ, Ευρατόμ) αριθ. 966/2012, η απαλλαγή για την εκτέλεση του προϋπολογισμού της κοινής επιχείρησης ECSEL χορηγείται από το Ευρωπαϊκό Κοινοβούλιο, κατόπιν σύστασης του Συμβουλίου, σύμφωνα με τη διαδικασία που προβλέπεται στους δημοσιονομικούς κανόνες που διέπουν τη λειτουργία της κοινής επιχείρησης ECSEL.
   Άρθρο 13
   Εκ των υστέρων έλεγχοι
   1.   Οι εκ των υστέρων έλεγχοι των δαπανών για τις έμμεσες δράσεις διεξάγονται από την κοινή επιχείρηση ECSEL σύμφωνα με το άρθρο 29 του κανονισμού (ΕΕ) αριθ. 1291/2013 ως μέρος των έμμεσων δράσεων του «Ορίζοντα 2020».
   2.   Η Επιτροπή μπορεί να αποφασίσει να διενεργήσει η ίδια τους ελέγχους που αναφέρονται στην παράγραφο 1 του παρόντος άρθρου. Σε αυτές τις περιπτώσεις, τους διενεργεί σύμφωνα με τους ισχύοντες κανόνες, ιδίως τους κανονισμούς (ΕΕ, Ευρατόμ) αριθ. 966/2012, (ΕΕ) αριθ. 1290/2013 και (ΕΕ) αριθ. 1291/2013.
   Άρθρο 14
   Προστασία των οικονομικών συμφερόντων της Ένωσης
   1.   Η κοινή επιχείρηση ECSEL παρέχει στο προσωπικό της Επιτροπής και σε άλλα πρόσωπα εξουσιοδοτημένα από την κοινή επιχείρηση ECSEL ή την Επιτροπή, καθώς και στο Ελεγκτικό Συνέδριο, πρόσβαση στους χώρους και στις κτιριακές εγκαταστάσεις της, καθώς και σε όλες τις πληροφορίες, περιλαμβανομένων των πληροφοριών σε ηλεκτρονική μορφή, τις οποίες χρειάζονται για να διεξαγάγουν τους ελέγχους.
   2.   Η Ευρωπαϊκή Υπηρεσία Καταπολέμησης της Απάτης (OLAF) δύναται να διενεργήσει έρευνες, συμπεριλαμβανομένων επιτόπιων ελέγχων και επιθεωρήσεων, σύμφωνα με τις διατάξεις και τις διαδικασίες του κανονισμού (Ευρατόμ, ΕΚ) αριθ. 2185/96 του Συμβουλίου (13) και του κανονισμού (ΕΚ) αριθ. 883/2013 του Ευρωπαϊκού Κοινοβουλίου και του Συμβουλίου (14), ώστε να διαπιστώσει εάν έχει υπάρξει απάτη, διαφθορά ή άλλη παράνομη δραστηριότητα που επηρεάζει τα οικονομικά συμφέροντα της Ένωσης σε σχέση με συμφωνία, απόφαση ή σύμβαση χρηματοδοτούμενη από τον παρόντα κανονισμό.
   3.   Με την επιφύλαξη των παραγράφων 1 και 2, στις συμφωνίες, αποφάσεις και συμβάσεις που απορρέουν από την εφαρμογή του παρόντος κανονισμού περιέχονται διατάξεις που εξουσιοδοτούν ρητά την Επιτροπή, την κοινή επιχείρηση ECSEL, το Ελεγκτικό Συνέδριο και την OLAF να διενεργούν αυτούς τους λογιστικούς ελέγχους και έρευνες, σύμφωνα με τις αντίστοιχες αρμοδιότητές τους.
   4.   Η κοινή επιχείρηση ECSEL διασφαλίζει την επαρκή προστασία των οικονομικών συμφερόντων των μελών της διενεργώντας ή παραγγέλλοντας κατάλληλους εσωτερικούς και εξωτερικούς ελέγχους.
   5.   Η κοινή επιχείρηση ECSEL προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής σχετικά με τις εσωτερικές έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) (15). Η κοινή επιχείρηση ECSEL θεσπίζει τα απαραίτητα μέτρα για να διευκολύνει εσωτερικές έρευνες που διεξάγει η OLAF.
   Άρθρο 15
   Εμπιστευτικότητα
   Με την επιφύλαξη του άρθρου 16, η κοινή επιχείρηση ECSEL διασφαλίζει την προστασία των ευαίσθητων πληροφοριών, η κοινοποίηση των οποίων θα μπορούσε να βλάψει τα συμφέροντα των μελών της ή των συμμετεχόντων σε δραστηριότητες της κοινής επιχείρησης ECSEL.
   Άρθρο 16
   Διαφάνεια
   1.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (16) εφαρμόζεται στα έγγραφα που κατέχει η κοινή επιχείρηση ECSEL.
   2.   Το διοικητικό συμβούλιο της κοινής επιχείρησης ECSEL μπορεί να θεσπίζει τις πρακτικές ρυθμίσεις για την εφαρμογή του κανονισμού (ΕΚ) αριθ. 1049/2001.
   3.   Με την επιφύλαξη του άρθρου 10 του παρόντος κανονισμού, αποφάσεις που λαμβάνει η κοινή επιχείρηση ECSEL δυνάμει του άρθρου 8 του κανονισμού (ΕΚ) αριθ. 1049/2001 δύνανται να αποτελέσουν αντικείμενο καταγγελίας στον Διαμεσολαβητή σύμφωνα με τους όρους που προβλέπονται στο άρθρο 228 ΣΛΕΕ.
   Άρθρο 17
   Κανόνες συμμετοχής και διάδοσης
   1.   Ο κανονισμός (ΕΕ) αριθ. 1290/2013 εφαρμόζεται στις δράσεις που χρηματοδοτούνται από την κοινή επιχείρηση ECSEL. Σύμφωνα με τον εν λόγω κανονισμό, η κοινή επιχείρηση ECSEL θεωρείται χρηματοδοτικός φορέας και παρέχει χρηματοδοτική στήριξη σε έμμεσες δράσεις, όπως ορίζεται στο άρθρο 1 στοιχείο α) του καταστατικού.
   2.   Οι σχετικές χρηματοδοτικές αρχές μπορούν να ορίσουν ειδικά κριτήρια σχετικά με την επιλεξιμότητα των διάφορων αιτούντων για χρηματοδότηση από τα κράτη που μετέχουν στην ECSEL. Τα κριτήρια αυτά θα μπορούσαν να καλύπτουν, μεταξύ άλλων, τον τύπο αιτούντος, συμπεριλαμβανομένου του νομικού καθεστώτος και σκοπού, τους όρους ευθύνης και βιωσιμότητας, συμπεριλαμβανομένης της οικονομικής ευρωστίας, και την εκπλήρωση φορολογικών και κοινωνικών υποχρεώσεων.
   3.   Όταν ένα κράτος που μετέχει στην ECSEL δεν αναθέτει στην κοινή επιχείρηση ECSEL την εφαρμογή των συνεισφορών του προς τους συμμετέχοντες σε έμμεσες δράσεις μέσω των συμφωνιών επιχορήγησης με συμμετέχοντες που συνάπτει η κοινή επιχείρηση ECSEL, μπορεί να θεσπίσει ειδικούς κανόνες σχετικά με την επιλεξιμότητα των δαπανών για τη χρηματοδότηση συμμετεχόντων.
   4.   Τα ειδικά κριτήρια και κανόνες που αναφέρονται στο παρόν άρθρο περιλαμβάνονται στο πρόγραμμα εργασίας.
   Άρθρο 18
   Στήριξη από το κράτος υποδοχής
   Μεταξύ της κοινής επιχείρησης ECSEL και του κράτους στο οποίο εδρεύει μπορεί να συναφθεί διοικητική συμφωνία όσον αφορά τα προνόμια και τις ασυλίες και τη λοιπή στήριξη που πρέπει να προσφέρει το εν λόγω κράτος στην κοινή επιχείρηση ECSEL.
   Άρθρο 19
   Κατάργηση και μεταβατικές διατάξεις
   1.   Ο κανονισμός (ΕΚ) αριθ. 72/2008 και ο κανονισμός (ΕΚ) αριθ. 74/2008 καταργούνται.
   2.   Με την επιφύλαξη της παραγράφου 1, δράσεις που αναλαμβάνονται στο πλαίσιο των κανονισμών (ΕΚ) αριθ. 72/2008 και (ΕΚ) αριθ. 74/2008, περιλαμβανομένων των ετήσιων προγραμμάτων υλοποίησης που εγκρίθηκαν στο πλαίσιο των εν λόγω κανονισμών, συνεχίζουν να διέπονται από τους εν λόγω κανονισμούς μέχρι την ολοκλήρωσή τους.
   3.   Επιπλέον των συνεισφορών που αναφέρονται στο άρθρο 3 παράγραφος 1 και στο άρθρο 4 παράγραφος 2 του παρόντος κανονισμού, εκταμιεύονται οι ακόλουθες συνεισφορές για τις διοικητικές δαπάνες της κοινής επιχείρησης ECSEL κατά το χρονικό διάστημα 2014-2017 για την ολοκλήρωση των δράσεων που εγκαινιάστηκαν δυνάμει των κανονισμών (ΕΚ) αριθ. 72/2008 και (ΕΚ) αριθ. 74/2008:
   
               α)
            
            
               2 050 000 EUR από την Ένωση,
            
         
               β)
            
            
               1 430 000 EUR από την ένωση AENEAS και
            
         
               γ)
            
            
               975 000 EUR από την ένωση ARTEMISIA.
            
         Η ενδιάμεση αξιολόγηση που αναφέρεται στο άρθρο 11 παράγραφος 1 του παρόντος κανονισμού περιλαμβάνει τελική αξιολόγηση των κοινών επιχειρήσεων ENIAC και ARTEMIS, σύμφωνα με τους κανονισμούς (ΕΚ) αριθ. 72/2008 και (ΕΚ) αριθ. 74/2008.
   4.   Ο εκτελεστικός διευθυντής που διορίζεται βάσει του κανονισμού (ΕΚ) αριθ. 72/2008 αναλαμβάνει, για το υπόλοιπο χρονικό διάστημα της θητείας του, τα καθήκοντα εκτελεστικού διευθυντή της κοινής επιχείρησης ECSEL όπως προβλέπεται στον παρόντα κανονισμό, με ισχύ από τις 27 Ιουνίου 2014. Οι άλλοι όροι της σύμβασης του εκτελεστικού διευθυντή παραμένουν αμετάβλητοι.
   5.   Εάν ο εκτελεστικός διευθυντής που έχει διοριστεί βάσει της παραγράφου 4 του παρόντος άρθρου ήταν στην πρώτη του θητεία, διορίζεται για την υπολειπόμενη χρονική περίοδο της εν λόγω θητείας με δυνατότητα παράτασής της έως και 4 έτη σύμφωνα με το άρθρο 8 παράγραφος 4 του καταστατικού. Εάν ο εκτελεστικός διευθυντής που έχει διοριστεί σύμφωνα με την παράγραφο 4 ήταν στη δεύτερη θητεία του, δεν υπάρχει δυνατότητα παράτασης της εν λόγω θητείας. Εκτελεστικός διευθυντής του οποίου η θητεία έχει παραταθεί δεν μπορεί να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του.
   6.   Η σύμβαση εργασίας του εκτελεστικού διευθυντή που διορίζεται βάσει του κανονισμού (ΕΚ) αριθ. 74/2008 λήγει πριν από τις 27 Ιουνίου 2014.
   7.   Με την επιφύλαξη των παραγράφων 4 και 5, ο παρών κανονισμός δεν θίγει τα δικαιώματα και τις υποχρεώσεις του προσωπικού που προσλαμβάνεται σύμφωνα με τους κανονισμούς (ΕΚ) αριθ. 72/2008 και (ΕΚ) αριθ. 74/2008. Οι συμβάσεις τους μπορούν να ανανεωθούν στο πλαίσιο του παρόντος κανονισμού σύμφωνα με τον κανονισμό υπηρεσιακής κατάστασης και το καθεστώς που εφαρμόζεται επί του λοιπού προσωπικού και σύμφωνα με τους δημοσιονομικούς περιορισμούς της κοινής επιχείρησης ECSEL.
   8.   Ο εκτελεστικός διευθυντής της κοινής επιχείρησης ECSEL συγκαλεί την πρώτη συνεδρίαση του διοικητικού συμβουλίου και του συμβουλίου δημόσιων αρχών.
   9.   Εάν δεν έχει συμφωνηθεί άλλως μεταξύ των μελών της κοινής επιχείρησης ENIAC και της κοινής επιχείρησης ARTEMIS σύμφωνα με τους κανονισμούς (ΕΚ) αριθ. 72/2008 και (ΕΚ) αριθ. 74/2008, όλα τα δικαιώματα και οι υποχρεώσεις, περιλαμβανομένων των στοιχείων ενεργητικού, χρεών ή υποχρεώσεων των μελών των κοινών επιχειρήσεων σύμφωνα με τους εν λόγω κανονισμούς μεταβιβάζονται στα μέλη της κοινής επιχείρησης ECSEL σύμφωνα με τον παρόντα κανονισμό.
   10.   Τυχόν πιστώσεις που δεν χρησιμοποιήθηκαν στο πλαίσιο των κανονισμών (ΕΚ) αριθ. 72/2008 και (ΕΚ) αριθ. 74/2008 μεταφέρονται στην κοινή επιχείρηση ECSEL. Ό,τι ποσά τυχόν οφείλει η ένωση AENEAS και η ένωση ARTEMISIA για τις διοικητικές πιστώσεις προς τις κοινές επιχειρήσεις ENIAC και ARTEMIS κατά την περίοδο 2008-2013 μεταβιβάζονται στην κοινή επιχείρηση ECSEL σύμφωνα με ρυθμίσεις που θα συμφωνηθούν με την Επιτροπή.
   Άρθρο 20
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Μαΐου 2014.
      
         
            Για το Συμβούλιο
         
         
            Ο Πρόεδρος
         
         Γ. ΣΤΟΥΡΝΆΡΑΣ
      
   
   
      (1)  Γνώμη της 10ης Δεκεμβρίου 2013 (δεν έχει ακόμη δημοσιευτεί στην Επίσημη Εφημερίδα).
   
      (2)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
   
      (3)  Απόφαση 2006/971/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα Συνεργασία για την εκτέλεση του 7ου προγράμματος-πλαισίου της Ευρωπαϊκής Κοινότητας για τις δραστηριότητες έρευνας, τεχνολογικής ανάπτυξης και επίδειξης (2007-2013) (ΕΕ L 400 της 30.12.2006, σ. 86).
   
      (4)  Κανονισμός (ΕΕ) αριθ. 1291/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, για τη θέσπιση του προγράμματος-πλαισίου «Ορίζων 2020» για την έρευνα και την καινοτομία (2014-2020) και την κατάργηση της απόφασης αριθ. 1982/2006/ΕΚ (ΕΕ L 347 της 20.12.2013, σ. 104).
   
      (5)  Απόφαση 2013/743/ΕΕ του Συμβουλίου, της 3ης Δεκεμβρίου 2013, για τον καθορισμό του ειδικού προγράμματος υλοποίησης του προγράμματος Ορίζων 2020 – Πρόγραμμα-πλαίσιο για την έρευνα και την καινοτομία (2014 – 2020) και για την κατάργηση των αποφάσεων 2006/971/ΕΚ, 2006/972/ΕΚ, 2006/973/ΕΚ, 2006/974/ΕΚ και 2006/975/ΕΚ (ΕΕ L 347 της 20.12.2013, σ. 965).
   
      (6)  Κανονισμός (ΕΚ) αριθ. 72/2008 του Συμβουλίου, της 20ής Δεκεμβρίου 2007, για τη σύσταση της «κοινής επιχείρησης ENIAC» (ΕΕ L 30 της 4.2.2008, σ. 21).
   
      (7)  Κανονισμός (ΕΚ) αριθ. 74/2008 του Συμβουλίου, της 20ής Δεκεμβρίου 2007, σχετικά με τη σύσταση της «κοινής επιχείρησης ARTEMIS» για την υλοποίηση κοινών τεχνολογικών πρωτοβουλιών στα ενσωματωμένα συστήματα υπολογιστών (ΕΕ L 30 της 4.2.2008, σ. 52).
   
      (8)  Κανονισμός (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (ΕΕ L 298 της 26.10.2012, σ. 1).
   
      (9)  Κανονισμός (ΕΕ) αριθ. 1290/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με τη θέσπιση των κανόνων συμμετοχής και διάδοσης του «Ορίζων 2020 – Πρόγραμμα-πλαίσιο έρευνας και καινοτομίας (2014-2020)» και την κατάργηση του κανονισμού (ΕΚ) αριθ. 1906/2006 (ΕΕ L 347 της 20.12.2013, σ. 81).
   
      (10)  Κατ’ εξουσιοδότηση κανονισμός (ΕΕ) αριθ. 1268/2012 της Επιτροπής, της 29ης Οκτωβρίου 2012, σχετικά με τους κανόνες εφαρμογής του κανονισμού (ΕΕ, Ευρατόμ) αριθ. 966/2012 (ΕΕ L 362 της 31.12.2012, σ. 1).
   
      (11)  Κατ’ εξουσιοδότηση κανονισμός (ΕΕ) αριθ. 110/2014 της Επιτροπής, της 30ής Σεπτεμβρίου 2013, σχετικά με τον πρότυπο δημοσιονομικό κανονισμό για τους οργανισμούς που αφορούν συμπράξεις δημόσιου και ιδιωτικού τομέα, που αναφέρονται στο άρθρο 209 του κανονισμού (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου (ΕΕ L 38 της 7.2.2014, σ. 2).
   
      (12)  Κανονισμός (ΕΟΚ, Ευρατόμ, ΕΚΑΧ) αριθ. 259/68 του Συμβουλίου, της 29ης Φεβρουαρίου 1968, περί καθορισμού του κανονισμού υπηρεσιακής καταστάσεως των υπαλλήλων και του καθεστώτος που εφαρμόζεται επί του λοιπού προσωπικού των Ευρωπαϊκών Κοινοτήτων καιπερί θεσπίσεως ειδικών μέτρων προσωρινώς εφαρμοστέων στους υπαλλήλους της Επιτροπής (ΕΕ L 56 της 4.3.1968, σ. 1).
   
      (13)  Κανονισμός (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (ΕΕ L 292 της 15.11.1996, σ. 2).
   
      (14)  Κανονισμός (ΕΚ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
   
      (15)  ΕΕ L 136 της 31.5.1999, σ. 15.
   
      (16)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, σχετικά με την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
   
      ΠΑΡΑΡΤΗΜΑ
      
         ΚΑΤΑΣΤΑΤΙΚΟ ΤΗΣ ΚΟΙΝΗΣ ΕΠΙΧΕΙΡΗΣΗΣ ECSEL
      
      
         Άρθρο 1
      
      
         Καθήκοντα
      
      Η κοινή επιχείρηση ECSEL εκτελεί τα ακόλουθα καθήκοντα:
      
                  α)
               
               
                  στηρίζει χρηματοδοτικώς έμμεσες δράσεις έρευνας και καινοτομίας, κυρίως με τη μορφή επιχορηγήσεων,
               
            
                  β)
               
               
                  διασφαλίζει τη βιώσιμη διαχείριση της κοινής επιχείρησης ECSEL,
               
            
                  γ)
               
               
                  αναπτύσσει στενή συνεργασία και διασφαλίζει τον συντονισμό με ευρωπαϊκές (ιδίως τον «Ορίζοντα 2020»), εθνικές και διακρατικές δραστηριότητες, οργανισμούς και συμφεροντούχους, που στοχεύουν στην ενίσχυση ενός εύφορου περιβάλλοντος για την καινοτομία στην Ευρώπη, δημιουργώντας συνέργειες και βελτιώνοντας την αξιοποίηση των αποτελεσμάτων της έρευνας και καινοτομίας στο πεδίο των ηλεκτρονικών συστατικών στοιχείων και συστημάτων,
               
            
                  δ)
               
               
                  καθορίζει και επιφέρει όποια προσαρμογή απαιτείται στον πολυετή στρατηγικό σχεδιασμό,
               
            
                  ε)
               
               
                  εκπονεί και εφαρμόζει προγράμματα εργασίας για την εκτέλεση του πολυετούς στρατηγικού σχεδιασμού,
               
            
                  στ)
               
               
                  δρομολογεί ανοικτές προσκλήσεις υποβολής προσφορών, αξιολογεί προτάσεις και χορηγεί χρηματοδότηση σε έμμεσες δράσεις μέσω ανοικτών και διαφανών διαδικασιών, εντός των ορίων των διαθέσιμων πόρων,
               
            
                  ζ)
               
               
                  δημοσιεύει πληροφορίες για τις έμμεσες δράσεις,
               
            
                  η)
               
               
                  παρακολουθεί την υλοποίηση των έμμεσων δράσεων και διαχειρίζεται τις συμφωνίες ή αποφάσεις επιχορήγησης,
               
            
                  θ)
               
               
                  παρακολουθεί τη γενική πρόοδο προς την επίτευξη των στόχων της κοινής επιχείρησης ECSEL,
               
            
                  ι)
               
               
                  ασκεί δραστηριότητες ενημέρωσης, επικοινωνίας, αξιοποίησης και διάδοσης, εφαρμόζοντας αναλογικά το άρθρο 28 του κανονισμού (ΕΕ) αριθ. 1291/2013, μεταξύ άλλων καθιστώντας τις λεπτομερείς πληροφορίες για τα αποτελέσματα των προσκλήσεων υποβολής προτάσεων διαθέσιμες και προσιτές σε κοινή ηλεκτρονική βάση δεδομένων του «Ορίζοντα 2020»,
               
            
                  ια)
               
               
                  συνδέεται με ευρύ φάσμα ενδιαφερομένων, μεταξύ άλλων ερευνητικούς οργανισμούς και πανεπιστήμια,
               
            
                  ιβ)
               
               
                  κάθε άλλο καθήκον που απαιτείται για την επίτευξη των στόχων του άρθρου 2 του παρόντος κανονισμού.
               
            
         Άρθρο 2
      
      
         Μέλη
      
      
               
                  1.
               
               
                  Τα μέλη της κοινής επιχείρησης ECSEL είναι:
                  
                              α)
                           
                           
                              η Ένωση, εκπροσωπούμενη από την Επιτροπή,
                           
                        
                              β)
                           
                           
                              το Βέλγιο, η Βουλγαρία, η Τσεχική Δημοκρατία, η Δανία, η Γερμανία, η Εσθονία, η Ιρλανδία, η Ελλάδα, η Ισπανία, η Γαλλία, η Ιταλία, η Λετονία, η Λιθουανία, το Λουξεμβούργο, η Ουγγαρία, η Μάλτα, οι Κάτω Χώρες, η Αυστρία, η Πολωνία, η Πορτογαλία, η Ρουμανία, η Σλοβενία, η Σλοβακία, η Φινλανδία, η Σουηδία και το Ηνωμένο Βασίλειο και
                           
                        
                              γ)
                           
                           
                              μετά την αποδοχή του εν λόγω καταστατικού μέσω υποστηρικτικής επιστολής, η ένωση AENEAS, ένωση κατά το γαλλικό δίκαιο με έδρα το Παρίσι (Γαλλία), η ένωση ARTEMISIA, ένωση κατά το ολλανδικό δίκαιο με έδρα το Eindhoven (Κάτω Χώρες) και η ένωση EPoSS, ένωση κατά το γερμανικό δίκαιο με έδρα το Βερολίνο (Γερμανία).
                           
                        
            
               
                  2.
               
               
                  Οι χώρες που είναι μέλη της κοινής επιχείρησης ECSEL καλούνται στο παρόν καταστατικό «κράτη που μετέχουν στην ECSEL». Κάθε κράτος που μετέχει στην ECSEL διορίζει τους εκπροσώπους του στα όργανα της κοινής επιχείρησης ECSEL και διακοινώνει την εθνική οντότητα ή τις οντότητες που είναι υπεύθυνες για την εκπλήρωση των υποχρεώσεών του όσον αφορά την υλοποίηση των δραστηριοτήτων της κοινής επιχείρησης ECSEL.
               
            
               
                  3.
               
               
                  Στο παρόν καταστατικό, τα κράτη που μετέχουν στην ECSEL μαζί με την Επιτροπή καλούνται «δημόσιες αρχές» της κοινής επιχείρησης ECSEL.
               
            
               
                  4.
               
               
                  Στο παρόν καταστατικό, οι ιδιωτικές ενώσεις καλούνται «ιδιωτικά μέλη» της κοινής επιχείρησης ECSEL και οι οντότητες που συνιστούν κάθε ιδιωτικό μέλος, κατά τα οριζόμενα στο καταστατικό του εν λόγω ιδιωτικού μέλους, καλούνται «συνιστώσες οντότητες».
               
            
         Άρθρο 3
      
      
         Μεταβολές της σύνθεσης
      
      
               
                  1.
               
               
                  Κράτη μέλη ή συνδεδεμένες χώρες που δεν απαριθμούνται στο άρθρο 2 παράγραφος 1 στοιχείο β) καθίστανται μέλη της κοινής επιχείρησης ECSEL κατόπιν γνωστοποίησης στο διοικητικό συμβούλιο της εκ μέρους τους γραπτή αποδοχή του παρόντος καταστατικού, καθώς και κάθε άλλης διάταξης που διέπει τη λειτουργία της κοινής επιχείρησης ECSEL.
               
            
               
                  2.
               
               
                  Υπό την προϋπόθεση ότι συνεισφέρουν στη χρηματοδότηση που αναφέρεται στο άρθρο 16 παράγραφος 4 για την επίτευξη των στόχων της κοινής επιχείρησης ECSEL που ορίζονται στο άρθρο 2 του παρόντος κανονισμού και ότι αποδέχονται το παρόν καταστατικό, οι ακόλουθες οντότητες μπορούν να υποβάλουν αίτηση προσχώρησης στην κοινή επιχείρηση ECSEL:
                  
                              α)
                           
                           
                              κάθε χώρα πέραν εκείνων που αναγράφονται στην παράγραφο 1 που διαθέτει πολιτικές και προγράμματα έρευνας και καινοτομίας στο πεδίο των ηλεκτρονικών συστατικών στοιχείων και συστημάτων,
                           
                        
                              β)
                           
                           
                              κάθε άλλη νομική οντότητα η οποία στηρίζει άμεσα ή έμμεσα την έρευνα και την καινοτομία σε ένα κράτος μέλος ή μια συνδεδεμένη χώρα.
                           
                        
            
               
                  3.
               
               
                  Κάθε αίτηση προσχώρησης στην κοινή επιχείρηση ECSEL που γίνεται σύμφωνα με την παράγραφο 2 απευθύνεται στο διοικητικό συμβούλιο της κοινής επιχείρησης ECSEL. Αυτό αξιολογεί τις αιτήσεις λαμβάνοντας υπόψη τη σημασία και τη δυνητική προστιθέμενη αξία του αιτούντος όσον αφορά την επίτευξη των στόχων της κοινής επιχείρησης ECSEL και αποφαίνεται επί της αίτησης.
               
            
               
                  4.
               
               
                  Κάθε μέλος μπορεί να αποχωρήσει από την κοινή επιχείρηση ECSEL. Η αποχώρηση καθίσταται οριστική και αμετάκλητη έξι μήνες μετά τη σχετική κοινοποίηση προς τα υπόλοιπα μέλη. Από τη στιγμή εκείνη, το πρώην μέλος απαλλάσσεται από όλες τις υποχρεώσεις πλην όσων έχει εγκρίνει ή αναλάβει η κοινή επιχείρηση ECSEL πριν από την κοινοποίηση της αποχώρησης.
               
            
               
                  5.
               
               
                  Η ιδιότητα μέλους της κοινής επιχείρησης ECSEL δεν μεταβιβάζεται σε τρίτους χωρίς προηγούμενη συγκατάθεση του διοικητικού συμβουλίου.
               
            
               
                  6.
               
               
                  Αμέσως μετά από οποιαδήποτε μεταβολή στη σύνθεση των μελών δυνάμει του παρόντος άρθρου, η κοινή επιχείρηση ECSEL δημοσιεύει στον δικτυακό τόπο της επικαιροποιημένο κατάλογο των μελών, μαζί με την ημερομηνία της εν λόγω αλλαγής.
               
            
         Άρθρο 4
      
      
         Όργανα της κοινής επιχείρησης ECSEL
      
      Τα όργανα της κοινής επιχείρησης ECSEL είναι:
      
                  α)
               
               
                  το διοικητικό συμβούλιο,
               
            
                  β)
               
               
                  ο εκτελεστικός διευθυντής,
               
            
                  γ)
               
               
                  το συμβούλιο δημόσιων αρχών,
               
            
                  δ)
               
               
                  το συμβούλιο ιδιωτικών μελών.
               
            
         Άρθρο 5
      
      
         Σύνθεση του διοικητικού συμβουλίου
      
      Το διοικητικό συμβούλιο απαρτίζεται από εκπροσώπους των μελών της κοινής επιχείρησης ECSEL.
      Κάθε μέλος της κοινής επιχείρησης ECSEL ορίζει τους εκπροσώπους του και τον επικεφαλής, ο οποίος διαθέτει τα δικαιώματα του μέλους να ψηφίζει στο διοικητικό συμβούλιο.
      
         Άρθρο 6
      
      
         Λειτουργία του διοικητικού συμβουλίου
      
      
               
                  1.
               
               
                  Τα δικαιώματα ψήφου στο διοικητικό συμβούλιο κατανέμονται ως εξής:
                  
                              α)
                           
                           
                              1/3 για τα ιδιωτικά μέλη συλλογικά,
                           
                        
                              β)
                           
                           
                              1/3 για την Επιτροπή και
                           
                        
                              γ)
                           
                           
                              1/3 για τα κράτη που μετέχουν στην ECSEL συλλογικά.
                           
                        Τα μέλη καταβάλλουν κάθε προσπάθεια να επιτύχουν συναίνεση. Αν δεν υπάρξει συναίνεση, το διοικητικό συμβούλιο λαμβάνει τις αποφάσεις του με πλειοψηφία τουλάχιστον 75 % όλων των ψήφων, περιλαμβανομένων των ψήφων των μελών που δεν είναι παρόντα.
               
            
               
                  2.
               
               
                  Για τα δύο πρώτα οικονομικά έτη, τα δικαιώματα ψήφου των κρατών που μετέχουν στην ECSE κατανέμονται ως εξής:
                  
                              α)
                           
                           
                              ένα τοις εκατό για κάθε κράτος που μετέχει στην ECSEL,
                           
                        
                              β)
                           
                           
                              το υπόλοιπο ποσοστό που κατανέμεται ετησίως μεταξύ των κρατών που μετέχουν στην ECSE ανάλογα με τις πραγματικές οικονομικές συνεισφορές τους τα δύο τελευταία έτη, περιλαμβανομένων των συνεισφορών τους στις κοινές επιχειρήσεις ENIAC και ARTEMIS.
                           
                        Για τα επόμενα οικονομικά έτη, η κατανομή των δικαιωμάτων ψήφου των κρατών που μετέχουν στην ECSE καθορίζεται ετησίως κατ’ αναλογία των κεφαλαίων που παραχώρησαν στις έμμεσες δράσεις κατά τα δύο προηγούμενα οικονομικά έτη.
                  Τα δικαιώματα ψήφου των ιδιωτικών μελών κατανέμονται ισομερώς μεταξύ των ιδιωτικών ενώσεων, εκτός εάν έχει αποφασιστεί διαφορετικά από το συμβούλιο ιδιωτικών μελών.
                  Τα δικαιώματα ψήφου για κάθε νέο μέλος της κοινής επιχείρησης ECSEL που δεν είναι κράτος μέλος ή συνδεδεμένη χώρα καθορίζονται από το διοικητικό συμβούλιο πριν από την προσχώρηση του εν λόγω μέλους στην κοινή επιχείρηση ECSEL.
               
            
               
                  3.
               
               
                  Το διοικητικό συμβούλιο εκλέγει πρόεδρο για περίοδο τουλάχιστον ενός έτους.
               
            
               
                  4.
               
               
                  Το διοικητικό συμβούλιο συνέρχεται σε τακτική συνεδρίαση τουλάχιστον δύο φορές ετησίως. Έκτακτες συνεδριάσεις μπορούν να συγκαλούνται κατόπιν αιτήματος της Επιτροπής, της πλειοψηφίας των εκπροσώπων των κρατών που μετέχουν στην ECSE, της πλειοψηφίας των ιδιωτικών μελών, κατόπιν αιτήματος του προέδρου ή κατόπιν αιτήματος του εκτελεστικού διευθυντή σύμφωνα με το άρθρο 16 παράγραφος 5. Οι συνεδριάσεις του διοικητικού συμβουλίου συγκαλούνται από τον πρόεδρό του και συνήθως πραγματοποιούνται στην έδρα της κοινής επιχείρησης ECSEL.
                  Η απαρτία στο διοικητικό συμβούλιο συνίσταται στην παρουσία της Επιτροπής, των ιδιωτικών μελών και των επικεφαλής τουλάχιστον τριών κρατών που μετέχουν στην ECSE.
                  Ο εκτελεστικός διευθυντής συμμετέχει στις συσκέψεις, εκτός εάν έχει αποφασιστεί διαφορετικά από το διοικητικό συμβούλιο, αλλά δεν διαθέτει δικαίωμα ψήφου.
                  Το διοικητικό συμβούλιο μπορεί, ανάλογα με την περίπτωση, να προσκαλεί άλλα πρόσωπα στις συνεδριάσεις του ως παρατηρητές, ιδίως εκπροσώπους περιφερειακών αρχών στην Ένωση.
               
            
               
                  5.
               
               
                  Οι εκπρόσωποι των μελών της κοινής επιχείρησης ECSEL δεν ευθύνονται προσωπικά για ενέργειες στις οποίες προβαίνουν υπό την ιδιότητά τους ως εκπρόσωποι στο διοικητικό συμβούλιο.
               
            
               
                  6.
               
               
                  Το διοικητικό συμβούλιο καταρτίζει τον εσωτερικό του κανονισμό.
               
            
         Άρθρο 7
      
      
         Καθήκοντα του διοικητικού συμβουλίου
      
      
               
                  1.
               
               
                  Το διοικητικό συμβούλιο έχει τη συνολική ευθύνη για τη στρατηγική κατεύθυνση και τη λειτουργία της κοινής επιχείρησης ECSEL και επιβλέπει την υλοποίηση των δραστηριοτήτων της.
               
            
               
                  2.
               
               
                  Η Επιτροπή, στο πλαίσιο του ρόλου της στο διοικητικό συμβούλιο, επιδιώκει την εξασφάλιση του συντονισμού μεταξύ των δραστηριοτήτων της κοινής επιχείρησης ECSEL και των σχετικών δραστηριοτήτων του «Ορίζοντα 2020», με σκοπό την προώθηση συνεργειών στις περιπτώσεις προτεραιοτήτων που καλύπτονται από τη συνεργατική έρευνα.
               
            
               
                  3.
               
               
                  Το διοικητικό συμβούλιο επιτελεί ειδικότερα τα ακόλουθα καθήκοντα:
                  
                              α)
                           
                           
                              αξιολογεί, αποδέχεται ή απορρίπτει αιτήσεις προσχώρησης νέων μελών σύμφωνα με το άρθρο 3 παράγραφος 3 του παρόντος καταστατικού,
                           
                        
                              β)
                           
                           
                              αποφασίζει σχετικά με την καταγγελία της ιδιότητας μέλους της κοινής επιχείρησης ECSEL κάθε μέλους που δεν εκπληρώνει τις υποχρεώσεις του,
                           
                        
                              γ)
                           
                           
                              θεσπίζει τους δημοσιονομικούς κανόνες της κοινής επιχείρησης ECSEL σύμφωνα με το άρθρο 5 του παρόντος κανονισμού,
                           
                        
                              δ)
                           
                           
                              εγκρίνει τον ετήσιο προϋπολογισμό της κοινής επιχείρησης ECSEL, περιλαμβανομένου του αντίστοιχου πίνακα προσωπικού όπου αναγράφεται ο αριθμός των προσωρινών θέσεων ανά ομάδα καθηκόντων και ανά βαθμό, καθώς και ο αριθμός των συμβασιούχων υπαλλήλων και των αποσπασμένων εθνικών εμπειρογνωμόνων εκφρασμένος σε ισοδύναμα πλήρους απασχόλησης,
                           
                        
                              ε)
                           
                           
                              ασκεί τις εξουσίες της αρμόδιας για τους διορισμούς αρχής όσον αφορά το προσωπικό, σύμφωνα με το άρθρο 6 παράγραφος 2 του παρόντος κανονισμού,
                           
                        
                              στ)
                           
                           
                              διορίζει τον εκτελεστικό διευθυντή, παύει ή παρατείνει τη θητεία του, του παρέχει καθοδήγηση και παρακολουθεί τις επιδόσεις του,
                           
                        
                              ζ)
                           
                           
                              εγκρίνει το οργανόγραμμα του γραφείου προγράμματος κατόπιν σύστασης του εκτελεστικού διευθυντή,
                           
                        
                              η)
                           
                           
                              εγκρίνει τον πολυετή στρατηγικό σχεδιασμό που αναφέρεται στο άρθρο 21 παράγραφος 1,
                           
                        
                              θ)
                           
                           
                              εγκρίνει το πρόγραμμα εργασίας και τις αντίστοιχες προβλέψεις δαπανών που αναφέρονται στο άρθρο 21 παράγραφος 2,
                           
                        
                              ι)
                           
                           
                              εγκρίνει την ετήσια έκθεση δραστηριοτήτων, περιλαμβανομένων των αντίστοιχων δαπανών που αναφέρονται στο άρθρο 22 παράγραφος 1,
                           
                        
                              ια)
                           
                           
                              κανονίζει κατά περίπτωση τη συγκρότηση, στην κοινή επιχείρηση ECSEL, κλιμακίου εσωτερικού ελέγχου, κατόπιν συστάσεως του εκτελεστικού διευθυντή,
                           
                        
                              ιβ)
                           
                           
                              χαράσσει την πολιτική επικοινωνίας της κοινής επιχείρησης ECSEL κατόπιν σύστασης του εκτελεστικού διευθυντή,
                           
                        
                              ιγ)
                           
                           
                              κατά περίπτωση, καθορίζει κανόνες υλοποίησης του κανονισμού υπηρεσιακής κατάστασης και του καθεστώτος που εφαρμόζεται επί του λοιπού προσωπικού σύμφωνα με το άρθρο 6 παράγραφος 3 του παρόντος κανονισμού,
                           
                        
                              ιδ)
                           
                           
                              κατά περίπτωση, καθορίζει κανόνες σχετικά με την απόσπαση εθνικών εμπειρογνωμόνων στην κοινή επιχείρηση ECSEL και τη χρήση εκπαιδευομένων σύμφωνα με το άρθρο 7 παράγραφος 2 του παρόντος κανονισμού,
                           
                        
                              ιε)
                           
                           
                              κατά περίπτωση, συστήνει συμβουλευτικές ομάδες πέραν των οργάνων της κοινής επιχείρησης ECSEL,
                           
                        
                              ιστ)
                           
                           
                              υποβάλλει, κατά περίπτωση, στην Επιτροπή αιτήματα τροποποίησης του παρόντος κανονισμού που προτείνει μέλος της κοινής επιχείρησης ECSEL,
                           
                        
                              ιζ)
                           
                           
                              είναι υπεύθυνο για κάθε εργασία που δεν ανάγεται ρητά στα καθήκοντα συγκεκριμένου οργάνου της κοινής επιχείρησης ECSEL· μπορεί να αναθέτει τέτοιες εργασίες σε οποιοδήποτε όργανο της κοινής επιχείρησης ECSEL.
                           
                        
            
         Άρθρο 8
      
      
         Διορισμός, παύση ή παράταση της θητείας του εκτελεστικού διευθυντή
      
      
               
                  1.
               
               
                  Ο εκτελεστικός διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μέσω ανοικτής και διαφανούς διαδικασίας επιλογής. Η Επιτροπή συνεργάζεται κατά περίπτωση με εκπροσώπους από τα άλλα μέλη της κοινής επιχείρησης ECSEL κατά τη διαδικασία επιλογής.
                  Συγκεκριμένα, διασφαλίζεται η δέουσα εκπροσώπηση των λοιπών μελών της κοινής επιχείρησης ECSEL στο στάδιο προεπιλογής της διαδικασίας επιλογής. Για τον σκοπό αυτό, τα κράτη μέλη της ECSEL και τα ιδιωτικά μέλη διορίζουν με κοινή συμφωνία εκπρόσωπο, καθώς και παρατηρητή, εξ ονόματος του διοικητικού συμβουλίου.
               
            
               
                  2.
               
               
                  Ο εκτελεστικός διευθυντής είναι μέλος του προσωπικού και προσλαμβάνεται ως έκτακτος υπάλληλος της κοινής επιχείρησης ECSEL σύμφωνα με το άρθρο 2 στοιχείο α) του καθεστώτος που εφαρμόζεται επί του λοιπού προσωπικού.
                  Για τον σκοπό σύναψης της σύμβασης του εκτελεστικού διευθυντή, η κοινή επιχείρηση ECSEL εκπροσωπείται από τον πρόεδρο του διοικητικού συμβουλίου.
               
            
               
                  3.
               
               
                  Η θητεία του εκτελεστικού διευθυντή είναι τριετής. Στο τέλος της περιόδου αυτής, η Επιτροπή, σε συνεργασία με τα κράτη που μετέχουν στην ECSEL και τα ιδιωτικά μέλη, κατά περίπτωση, προβαίνουν σε εκτίμηση της απόδοσης του εκτελεστικού διευθυντή και των μελλοντικών καθηκόντων και προκλήσεων της κοινής επιχείρησης ECSEL.
               
            
               
                  4.
               
               
                  Κατόπιν πρότασης της Επιτροπής, η οποία λαμβάνει υπόψη την εκτίμηση της παραγράφου 3, το διοικητικό συμβούλιο μπορεί να παρατείνει τη θητεία του εκτελεστικού διευθυντή μία φορά και για χρονικό διάστημα που δεν υπερβαίνει τα τέσσερα έτη.
               
            
               
                  5.
               
               
                  Εκτελεστικός διευθυντής του οποίου η θητεία έχει παραταθεί δεν μπορεί να συμμετάσχει σε νέα διαδικασία επιλογής για την ίδια θέση μετά το πέρας της συνολικής θητείας του.
               
            
               
                  6.
               
               
                  Ο εκτελεστικός διευθυντής μπορεί να απολυθεί μόνο με απόφαση του διοικητικού συμβουλίου, το οποίο ενεργεί κατόπιν προτάσεως της Επιτροπής σε συνεργασία με τα κράτη που μετέχουν στην ECSEL και τα ιδιωτικά μέλη, κατά περίπτωση.
               
            
         Άρθρο 9
      
      
         Καθήκοντα του εκτελεστικού διευθυντή
      
      
               
                  1.
               
               
                  Ο εκτελεστικός διευθυντής είναι το βασικό στέλεχος υπεύθυνο για την καθημερινή διαχείριση της κοινής επιχείρησης ECSEL σύμφωνα με τις αποφάσεις του διοικητικού συμβουλίου.
               
            
               
                  2.
               
               
                  Ο εκτελεστικός διευθυντής είναι ο νόμιμος εκπρόσωπος της κοινής επιχείρησης ECSEL. Ο εκτελεστικός διευθυντής λογοδοτεί στο διοικητικό συμβούλιο.
               
            
               
                  3.
               
               
                  Ο εκτελεστικός διευθυντής εκτελεί τον προϋπολογισμό της κοινής επιχείρησης ECSEL.
               
            
               
                  4.
               
               
                  Ειδικότερα, ο εκτελεστικός διευθυντής εκτελεί με ανεξάρτητο τρόπο τα ακόλουθα καθήκοντα:
                  
                              α)
                           
                           
                              οριστικοποιεί και υποβάλλει προς έγκριση στο διοικητικό συμβούλιο το σχέδιο πολυετούς στρατηγικού σχεδιασμού που αποτελείται από το πολυετές στρατηγικό θεματολόγιο για την έρευνα και την καινοτομία, όπως προτείνεται από το διοικητικό συμβούλιο των ιδιωτικών μελών και τις πολυετείς δημοσιονομικές προοπτικές των δημόσιων αρχών,
                           
                        
                              β)
                           
                           
                              εκπονεί και υποβάλλει προς έγκριση στο διοικητικό συμβούλιο το σχέδιο ετήσιου προϋπολογισμού, περιλαμβανομένου του αντίστοιχου πίνακα προσωπικού στον οποίο αναγράφεται ο αριθμός έκτακτων θέσεων ανά βαθμό και ανά ομάδα καθηκόντων και ο αριθμός συμβασιούχων και αποσπασμένων εθνικών εμπειρογνωμόνων, εκφρασμένοι σε ισοδύναμα πλήρους απασχόλησης,
                           
                        
                              γ)
                           
                           
                              εκπονεί και υποβάλλει προς έγκριση στο διοικητικό συμβούλιο το σχέδιο πολυετούς στρατηγικού σχεδιασμού περιλαμβανομένου του πεδίου εφαρμογής των προσκλήσεων υποβολής προτάσεων που απαιτείται για να υλοποιηθούν οι δραστηριότητες έρευνας και καινοτομίας, όπως προτείνονται από το συμβούλιο ιδιωτικών μελών, και των αντίστοιχων προβλέψεων δαπανών, όπως προτείνονται από τις δημόσιες αρχές,
                           
                        
                              δ)
                           
                           
                              υποβάλλει προς γνωμοδότηση στο διοικητικό συμβούλιο τους ετήσιους λογαριασμούς,
                           
                        
                              ε)
                           
                           
                              εκπονεί και υποβάλλει προς έγκριση στο διοικητικό συμβούλιο την ετήσια έκθεση δραστηριοτήτων, περιλαμβανομένων των πληροφοριών σχετικά με τις αντίστοιχες δαπάνες,
                           
                        
                              στ)
                           
                           
                              υπογράφει επιμέρους συμφωνίες και αποφάσεις επιχορηγήσεων,
                           
                        
                              ζ)
                           
                           
                              υπογράφει δημόσιες συμβάσεις,
                           
                        
                              η)
                           
                           
                              υλοποιεί την πολιτική επικοινωνίας της κοινής επιχείρησης ECSEL,
                           
                        
                              θ)
                           
                           
                              οργανώνει, διευθύνει και εποπτεύει τις εργασίες και το προσωπικό της κοινής επιχείρησης ECSEL εντός των ορίων της ανάθεσης καθηκόντων από το διοικητικό συμβούλιο, όπως προβλέπεται στο άρθρο 6 παράγραφος 2 του παρόντος κανονισμού,
                           
                        
                              ι)
                           
                           
                              καθιερώνει αποτελεσματικό και αποδοτικό σύστημα εσωτερικού ελέγχου, διασφαλίζει τη λειτουργία του και υποβάλλει αναφορά στο διοικητικό συμβούλιο σχετικά με τυχόν σημαντικές αλλαγές,
                           
                        
                              ια)
                           
                           
                              μεριμνά ώστε να διενεργείται εκτίμηση και διαχείριση κινδύνων,
                           
                        
                              ιβ)
                           
                           
                              λαμβάνει κάθε άλλο μέτρο που απαιτείται για την εκτίμηση της προόδου της κοινής επιχείρησης ECSEL προς την επίτευξη των στόχων της όπως ορίζονται στο άρθρο 2 του παρόντος κανονισμού,
                           
                        
                              ιγ)
                           
                           
                              εκτελεί όποιο άλλο καθήκον αναθέτει ή μεταβιβάζει στον εκτελεστικό διευθυντή το διοικητικό συμβούλιο.
                           
                        
            
               
                  5.
               
               
                  Ο εκτελεστικός διευθυντής συγκροτεί γραφείο προγράμματος για την εκτέλεση, με δική του ευθύνη, όλων των καθηκόντων υποστήριξης που απορρέουν από τον παρόντα κανονισμό. Το γραφείο προγράμματος αποτελείται από το προσωπικό της κοινής επιχείρησης ECSEL και εκτελεί, ειδικότερα, τα ακόλουθα καθήκοντα:
                  
                              α)
                           
                           
                              παρέχει στήριξη όσον αφορά τη δημιουργία και διαχείριση ενός κατάλληλου λογιστικού συστήματος σύμφωνα με τους δημοσιονομικούς κανόνες της κοινής επιχείρησης ECSEL,
                           
                        
                              β)
                           
                           
                              διαχειρίζεται τις προσκλήσεις για την υποβολή προτάσεων, όπως προβλέπεται στο ετήσιο πρόγραμμα εργασίας και χορηγεί τις αποφάσεις και συμφωνίες επιχορήγησης,
                           
                        
                              γ)
                           
                           
                              παρέχει στα μέλη και στα άλλα όργανα της κοινής επιχείρησης ECSEL όλες τις σχετικές πληροφορίες και τη στήριξη που χρειάζονται για την εκτέλεση των καθηκόντων τους και απαντά στα συγκεκριμένα αιτήματά τους,
                           
                        
                              δ)
                           
                           
                              εκτελεί χρέη γραμματείας για τα όργανα της κοινής επιχείρησης ECSEL και παρέχει στήριξη σε τυχόν συμβουλευτικές ομάδες που συγκροτεί το διοικητικό συμβούλιο.
                           
                        
            
         Άρθρο 10
      
      
         Σύνθεση του συμβουλίου δημόσιων αρχών
      
      Το συμβούλιο δημόσιων αρχών απαρτίζεται από εκπροσώπους των δημόσιων αρχών της κοινής επιχείρησης ECSEL.
      Κάθε δημόσια αρχή ορίζει τους εκπροσώπους της και τον επικεφαλής, ο οποίος διαθέτει τα δικαιώματα ψήφου στο συμβούλιο δημόσιων αρχών.
      
         Άρθρο 11
      
      
         Λειτουργία του συμβουλίου δημόσιων αρχών
      
      
               
                  1.
               
               
                  Τα δικαιώματα ψήφου στο συμβούλιο δημόσιων αρχών καταχωρίζονται στις δημόσιες αρχές σε ετήσια βάση κατ’ αναλογία της χρηματοδοτικής τους συνεισφοράς στις δραστηριότητες της κοινής επιχείρησης ECSEL για το συγκεκριμένο έτος, σύμφωνα με το άρθρο 18 παράγραφος 4, και με ανώτατο όριο για οποιοδήποτε μέλος το 50 % των συνολικών ψήφων στο συμβούλιο δημόσιων αρχών.
                  Σε περίπτωση που λιγότερα από τρία κράτη μέλη που μετέχουν στην ECSEL έχουν ανακοινώσει στον εκτελεστικό διευθυντή τη χρηματοδοτική συνεισφορά τους σύμφωνα με το άρθρο 18 παράγραφος 4, η Επιτροπή διατηρεί το 50 % των δικαιωμάτων ψήφου και το υπόλοιπο 50 % κατανέμεται ισομερώς μεταξύ των κρατών που μετέχουν στην ECSE.
                  Οι δημόσιες αρχές καταβάλλουν κάθε δυνατή προσπάθεια ώστε να επιτύχουν συναίνεση. Αν δεν υπάρξει συναίνεση, το συμβούλιο δημόσιων αρχών λαμβάνει τις αποφάσεις του με πλειοψηφία τουλάχιστον 75 % όλων των ψήφων, περιλαμβανομένων των ψήφων των κρατών που μετέχουν στην ECSE και τα οποία δεν είναι παρόντα.
                  Κάθε δημόσια αρχή διατηρεί δικαίωμα βέτο για όλα τα θέματα που αφορούν τη χρήση της συνεισφοράς του κοινή επιχείρηση ECSEL.
               
            
               
                  2.
               
               
                  Το συμβούλιο δημόσιων αρχών εκλέγει τον πρόεδρό του για θητεία τουλάχιστον δύο ετών.
               
            
               
                  3.
               
               
                  Το συμβούλιο δημόσιων αρχών συνέρχεται τακτικά τουλάχιστον δύο φορές τον χρόνο. Μπορεί να συνέρχεται εκτάκτως κατόπιν αιτήματος της Επιτροπής ή της πλειοψηφίας των εκπροσώπων των κρατών που μετέχουν στην ECSE ή κατόπιν αιτήματος του προέδρου. Οι συνεδριάσεις του συμβουλίου δημόσιων αρχών συγκαλούνται από τον πρόεδρό του και συνήθως πραγματοποιούνται στην έδρα της κοινής επιχείρησης ECSEL.
                  Η απαρτία στο συμβούλιο δημόσιων αρχών συνίσταται στην παρουσία της Επιτροπής και των επικεφαλής τουλάχιστον τριών κρατών που μετέχουν στην ECSE.
                  Ο εκτελεστικός διευθυντής συμμετέχει στις συσκέψεις, εκτός εάν έχει αποφασιστεί διαφορετικά από το συμβούλιο δημόσιων αρχών, αλλά δεν διαθέτει δικαίωμα ψήφου.
                  Κάθε κράτος μέλος ή συνδεδεμένη χώρα που δεν είναι μέλος της κοινής επιχείρησης ECSEL έχει δικαίωμα συμμετοχής στο συμβούλιο δημόσιων αρχών με καθεστώς παρατηρητή. Οι παρατηρητές λαμβάνουν όλα τα σχετικά έγγραφα και έχουν τη δυνατότητα παροχής συμβουλών ως προς οποιαδήποτε απόφαση του συμβουλίου των δημοσίων αρχών. Όλοι αυτοί οι παρατηρητές δεσμεύονται από τους κανόνες εμπιστευτικότητας που ισχύουν για τα μέλη του συμβουλίου δημόσιων αρχών.
                  Το συμβούλιο δημόσιων αρχών μπορεί να ορίζει, εφόσον απαιτηθεί, ομάδες εργασίας υπό τον γενικό συντονισμό ενός ή περισσοτέρων δημόσιων αρχών.
                  Το συμβούλιο δημόσιων αρχών θεσπίζει τον εσωτερικό του κανονισμό.
               
            
         Άρθρο 12
      
      
         Καθήκοντα του συμβουλίου δημόσιων αρχών
      
      Το συμβούλιο δημόσιων αρχών:
      
                  α)
               
               
                  διασφαλίζει ότι οι αρχές της δίκαιης μεταχείρισης και διαφάνειας εφαρμόζονται δεόντως κατά την κατανομή δημόσιας χρηματοδότησης σε συμμετέχοντες σε έμμεσες δράσεις,
               
            
                  β)
               
               
                  εγκρίνει τον εσωτερικό κανονισμό για προκλήσεις υποβολής προτάσεων και για την αξιολόγηση, επιλογή και παρακολούθηση των έμμεσων δράσεων,
               
            
                  γ)
               
               
                  εγκρίνει τη δημοσίευση προσκλήσεων για υποβολή προτάσεων, σύμφωνα με το πρόγραμμα εργασίας,
               
            
                  δ)
               
               
                  ιεραρχεί προτάσεις βάσει των κριτηρίων επιλογής και ανάθεσης και λαμβάνοντας υπόψη τη συμβολή τους στην επίτευξη των στόχων της πρόσκλησης και τη συνέργειά τους με εθνικές προτεραιότητες,
               
            
                  ε)
               
               
                  αποφασίζει σχετικά με την κατανομή δημόσιας χρηματοδότησης σε επιλεγμένες προτάσεις έως το όριο του διαθέσιμου προϋπολογισμού, λαμβάνοντας υπόψη τις επαληθεύσεις που διεξάγονται σύμφωνα με το άρθρο 18 παράγραφος 5. Η απόφαση αυτή είναι δεσμευτική για τα κράτη που μετέχουν στην ECSEL χωρίς περαιτέρω διαδικασίες αξιολόγησης ή επιλογής.
               
            
         Άρθρο 13
      
      
         Σύνθεση του συμβουλίου ιδιωτικών μελών
      
      Το συμβούλιο ιδιωτικών μελών απαρτίζεται από εκπροσώπους των ιδιωτικών μελών της κοινής επιχείρησης ECSEL.
      Κάθε ιδιωτικό μέλος ορίζει τους εκπροσώπους του και τον επικεφαλής, ο οποίος διαθέτει τα δικαιώματα ψήφου του μέλους στο συμβούλιο ιδιωτικών μελών.
      
         Άρθρο 14
      
      
         Λειτουργία του συμβουλίου ιδιωτικών μελών
      
      
               
                  1.
               
               
                  Το συμβούλιο ιδιωτικών μελών συνεδριάζει τουλάχιστον δύο φορές τον χρόνο.
               
            
               
                  2.
               
               
                  Το συμβούλιο ιδιωτικών μελών μπορεί να ορίζει, εφόσον είναι αναγκαίο, ομάδες εργασίας υπό τον γενικό συντονισμό ενός ή περισσοτέρων μελών.
               
            
               
                  3.
               
               
                  Το συμβούλιο ιδιωτικών μελών εκλέγει τον πρόεδρό του.
               
            
               
                  4.
               
               
                  Το συμβούλιο ιδιωτικών μελών καταρτίζει τον εσωτερικό του κανονισμό.
               
            
         Άρθρο 15
      
      
         Καθήκοντα του συμβουλίου ιδιωτικών μελών
      
      Το συμβούλιο ιδιωτικών μελών:
      
                  α)
               
               
                  καταρτίζει και ενημερώνει τακτικά το σχέδιο του πολυετούς στρατηγικού θεματολογίου για την έρευνα και την καινοτομία που αναφέρεται στο άρθρο 21 παράγραφος 1, για την επίτευξη των στόχων της κοινής επιχείρησης ECSEL που ορίζονται στο άρθρο 2 του παρόντος κανονισμού,
               
            
                  β)
               
               
                  καταρτίζει κάθε χρόνο το σχέδιο δραστηριοτήτων έρευνας και καινοτομίας για το επόμενο έτος, ως βάση για τις προσκλήσεις υποβολής προτάσεων που αναφέρονται στο άρθρο 21 παράγραφος 2,
               
            
                  γ)
               
               
                  υποβάλλει στον εκτελεστικό διευθυντή το σχέδιο του πολυετούς στρατηγικού θεματολογίου για την έρευνα και την καινοτομία και το ετήσιο σχέδιο δραστηριοτήτων έρευνας και καινοτομίας εντός των προθεσμιών που ορίζει το διοικητικό συμβούλιο,
               
            
                  δ)
               
               
                  οργανώνει ένα συμβουλευτικό φόρουμ συμφεροντούχων το οποίο είναι ανοικτό για όλους τους δημόσιους και ιδιωτικούς συμφεροντούχους που διακυβεύουν συμφέροντα στον τομέα των ηλεκτρονικών συστατικών στοιχείων και συστημάτων, για να τους ενημερώσει και να συλλέξει πληροφορίες όσον αφορά το σχέδιο του πολυετούς στρατηγικού θεματολογίου για την έρευνα και την καινοτομία, καθώς και το σχέδιο δραστηριοτήτων έρευνας και καινοτομίας για ένα δεδομένο έτος.
               
            
         Άρθρο 16
      
      
         Πηγές χρηματοδότησης
      
      
               
                  1.
               
               
                  Η κοινή επιχείρηση ECSEL χρηματοδοτείται από κοινού από τα μέλη της, μέσω χρηματοδοτικών συνεισφορών που καταβάλλονται σε δόσεις και μέσω συνεισφορών σε είδος από τα ιδιωτικά μέλη ή τις συνιστώσες οντότητές τους και τις συνδεδεμένες με αυτά οντότητες, οι οποίες αντιστοιχούν στις δαπάνες στις οποίες υποβάλλονται κατά την υλοποίηση έμμεσων δράσεων και οι οποίες δεν καλύπτονται από την κοινή επιχείρηση ECSEL.
               
            
               
                  2.
               
               
                  Οι διοικητικές δαπάνες της κοινής επιχείρησης ECSEL καλύπτονται μέσω των συνεισφορών που αναφέρονται:
                  
                              α)
                           
                           
                              στο άρθρο 3 παράγραφος 1 του παρόντος κανονισμού για τη χρηματοδοτική συνεισφορά της Ένωσης μέχρι το ποσό των 15 255 000 EUR,
                           
                        
                              β)
                           
                           
                              στο άρθρο 4 παράγραφος 2 του παρόντος κανονισμού για τη συνεισφορά των ιδιωτικών μελών μέχρι το ποσό των 19 710 000 EUR ή μέχρι ποσοστό 1 % της συνολικής δαπάνης όλων των έργων, αναλόγως του ποιο ποσό είναι μεγαλύτερο, αλλά όχι πάνω από 48 000 000 EUR, και
                           
                        
                              γ)
                           
                           
                              και στο άρθρο 19 παράγραφος 2 του παρόντος κανονισμού για την ολοκλήρωση των δράσεων που ξεκίνησαν στο πλαίσιο των κανονισμών (ΕΚ) αριθ. 72/2008 και (ΕΚ) αριθ. 74/2008.
                           
                        Εάν δεν χρησιμοποιηθεί μέρος της συνεισφοράς για τις διοικητικές δαπάνες, μπορεί να διατεθεί για την κάλυψη των επιχειρησιακών δαπανών της κοινής επιχείρησης ECSEL.
               
            
               
                  3.
               
               
                  Οι λειτουργικές δαπάνες της κοινής επιχείρησης ECSEL καλύπτονται μέσω:
                  
                              α)
                           
                           
                              της χρηματοδοτικής συνεισφοράς της Ένωσης,
                           
                        
                              β)
                           
                           
                              χρηματοδοτικών συνεισφορών των κρατών που μετέχουν στην ECSEL,
                           
                        
                              γ)
                           
                           
                              συνεισφορών σε είδος από τα ιδιωτικά μέλη ή τις συνιστώσες οντότητες και τις συνδεδεμένες με αυτά οντότητες, οι οποίες αντιστοιχούν στις δαπάνες στις οποίες υποβάλλονται κατά την υλοποίηση έμμεσων δράσεων μείον τις συνεισφορές της κοινής επιχείρησης ECSEL, των κρατών που μετέχουν στην ECSE και τυχόν άλλης συνεισφοράς της Ένωσης στις δαπάνες αυτές.
                           
                        
            
               
                  4.
               
               
                  Οι πόροι της κοινής επιχείρησης ECSEL που εγγράφονται στον προϋπολογισμό της αποτελούνται από τις ακόλουθες συνεισφορές:
                  
                              α)
                           
                           
                              χρηματοδοτικές συνεισφορές των μελών για τις διοικητικές δαπάνες,
                           
                        
                              β)
                           
                           
                              χρηματοδοτικές συνεισφορές των μελών στις λειτουργικές δαπάνες, περιλαμβανομένων όσων από τα κράτη που μετέχουν στην ECSEL έχουν αναθέσει την υλοποίηση στην κοινή επιχείρηση ECSEL σύμφωνα με το άρθρο 17 παράγραφος 1,
                           
                        
                              γ)
                           
                           
                              κάθε έσοδο που αποφέρει η κοινή επιχείρηση ECSEL,
                           
                        
                              δ)
                           
                           
                              τυχόν άλλες χρηματοδοτικές συνεισφορές, πόροι και έσοδα.
                           
                        Τυχόν τόκοι που προκύπτουν από συνεισφορές που έχει λάβει η κοινή επιχείρηση ECSEL λογίζονται ως έσοδά της.
               
            
               
                  5.
               
               
                  Σε περίπτωση που οποιοδήποτε μέλος της κοινής επιχείρησης ECSEL δεν ανταποκρίνεται στις ανειλημμένες υποχρεώσεις του όσον αφορά τη συμφωνηθείσα χρηματοδοτική συνεισφορά του, ο εκτελεστικός διευθυντής το σημειώνει εγγράφως και ορίζει εύλογο χρονικό διάστημα για τη διόρθωση της παράλειψης. Εάν η κατάσταση δεν έχει διορθωθεί εντός του ορισθέντος διαστήματος, ο εκτελεστικός διευθυντής συγκαλεί συνεδρίαση του διοικητικού συμβουλίου για να αποφασιστεί εάν θα ανακληθεί η ιδιότητα του μέλους που δεν συμμορφώνεται ή εάν πρέπει να ληφθούν άλλα μέτρα έως ότου εκπληρώσει τις υποχρεώσεις του.
               
            
               
                  6.
               
               
                  Οι πόροι και οι δραστηριότητες της κοινής επιχείρησης ECSEL αποσκοπούν στην εκπλήρωση των στόχων που καθορίζονται στο άρθρο 2 του παρόντος κανονισμού.
               
            
               
                  7.
               
               
                  Η κοινή επιχείρηση ECSEL έχει την κυριότητα όλων των περιουσιακών στοιχείων που παράγει η ίδια ή που της μεταβιβάζονται προς εκπλήρωση των στόχων της όπως αυτοί περιγράφονται στο άρθρο 2 του παρόντος κανονισμού.
               
            
               
                  8.
               
               
                  Εκτός από την περίπτωση που η κοινή επιχείρηση ECSEL βρίσκεται σε καθεστώς εκκαθάρισης, το τυχόν πλεόνασμα εσόδων δεν καταβάλλεται στα μέλη της κοινής επιχείρησης ECSEL.
               
            
         Άρθρο 17
      
      
         Συνεισφορές των κρατών που μετέχουν στην ECSEL
      
      
               
                  1.
               
               
                  Τα κράτη που μετέχουν στην ECSEL μπορούν να αναθέσουν στην κοινή επιχείρηση ECSEL την υλοποίηση των συνεισφορών τους στους συμμετέχοντες σε έμμεσες δράσεις μέσω των συμφωνιών επιχορήγησης με συμμετέχοντες οι οποίες συνήφθησαν από την κοινή επιχείρηση ECSEL. Μπορούν επίσης να αναθέσουν στην κοινή επιχείρηση ECSEL την πληρωμή των συνεισφορών τους στους συμμετέχοντες ή να καταβάλουν τις πληρωμές τα ίδια βάσει των ελέγχων που θα πραγματοποιήσει η κοινή επιχείρηση ECSEL.
               
            
               
                  2.
               
               
                  Εφόσον ένα κράτος που μετέχει στην ECSEL δεν αναθέτει στην κοινή επιχείρηση ECSEL την υλοποίηση όπως περιγράφεται στην παράγραφο 1, λαμβάνει όλα τα αναγκαία μέτρα ώστε να συνάψει τις δικές του συμφωνίες επιχορήγησης με χρονοδιάγραμμα παρόμοιο με εκείνο των συμφωνιών επιχορήγησης της κοινής επιχείρησης ECSEL. Η επαλήθευση της επιλεξιμότητας των δαπανών που εκτελείται από την κοινή επιχείρηση ECSEL όπως αναφέρεται στο άρθρο 18 παράγραφος 7 μπορεί να χρησιμοποιηθεί από το κράτος που μετέχει στην ECSEL ως τμήμα της δικής του διαδικασίας πληρωμών.
               
            
               
                  3.
               
               
                  Οι ρυθμίσεις για τη συνεργασία μεταξύ των κρατών που μετέχουν στην ECSE και της κοινής επιχείρησης ECSEL θεσπίζονται με τη σύναψη μιας διοικητικής συμφωνίας μεταξύ των οντοτήτων που έχουν καθοριστεί από τα κράτη που μετέχουν στην ECSEL για τον σκοπό αυτόν και την κοινή επιχείρηση ECSEL.
               
            
               
                  4.
               
               
                  Όταν τα κράτη που μετέχουν στην ECSEL αναθέτουν στην κοινή επιχείρηση ECSEL την υλοποίηση σύμφωνα με την παράγραφο 1, οι διοικητικές συμφωνίες που αναφέρονται στην παράγραφο 3 συμπληρώνονται με ετήσιες συμφωνίες μεταξύ των οντοτήτων που έχουν καθοριστεί από τα κράτη που μετέχουν στην ECSEL για τον σκοπό αυτόν και την κοινή επιχείρηση ECSEL, θεσπίζοντας τους όρους και τις προϋποθέσεις για τη χρηματοδοτική συνεισφορά των κρατών που μετέχουν στην ECSE στην κοινή επιχείρηση ECSEL.
               
            
               
                  5.
               
               
                  Τα κράτη μέλη, οι συνδεδεμένες χώρες και οι τρίτες χώρες που δεν είναι μέλη της κοινής επιχείρησης ECSEL μπορούν να συνάπτουν παρόμοιες συμφωνίες με την κοινή επιχείρηση ECSEL.
               
            
         Άρθρο 18
      
      
         Χρηματοδότηση έμμεσων δράσεων
      
      
               
                  1.
               
               
                  Η κοινή επιχείρηση ECSEL στηρίζει έμμεσες δράσεις μέσω ανοικτών προσκλήσεων υποβολής ανταγωνιστικών προτάσεων, καθώς και την κατανομή της δημόσιας χρηματοδότησης εντός των ορίων του διαθέσιμου προϋπολογισμού. Καμία δημόσια ενίσχυση στο πλαίσιο της κοινής επιχείρησης ECSEL δεν θίγει τους κανόνες περί κρατικών ενισχύσεων.
               
            
               
                  2.
               
               
                  Η χρηματοδοτική συνεισφορά από τις δημόσιες αρχές είναι αυτή που αναφέρεται στο άρθρο 16 παράγραφος 3 στοιχεία α) και β) και η οποία καταβάλλεται ως επιστροφή των επιλέξιμων δαπανών στους συμμετέχοντες σε έμμεσες δράσεις. Οι ειδικοί συντελεστές επιστροφής από την Ένωση και από κάθε κράτος που μετέχει στην ECSEL περιλαμβάνονται στο πρόγραμμα εργασίας.
               
            
               
                  3.
               
               
                  Οι δημόσιες αρχές κοινοποιούν στον εκτελεστικό διευθυντή τις οικονομικές δεσμεύσεις τους οι οποίες προορίζονται για κάθε προκήρυξη υποβολής προτάσεων προς ένταξη στο πρόγραμμα εργασίας και κατά περίπτωση σύμφωνα με το άρθρο 17 παράγραφος 1, έγκαιρα για την προετοιμασία του σχεδίου προϋπολογισμού της κοινής επιχείρησης ECSEL, λαμβάνοντας υπόψη το αντικείμενο των δραστηριοτήτων έρευνας και καινοτομίας που καλύπτονται στο πρόγραμμα εργασίας.
               
            
               
                  4.
               
               
                  Ο εκτελεστικός διευθυντής επαληθεύει την επιλεξιμότητα των αιτούντων χρηματοδότηση από την Ένωση, τα δε κράτη που μετέχουν στην ECSEL επαληθεύουν την επιλεξιμότητα των αιτούντων τους με βάση τυχόν προκαθορισμένα εθνικά κριτήρια χρηματοδότησης και ανακοινώνουν τα αποτελέσματα στον εκτελεστικό διευθυντή.
               
            
               
                  5.
               
               
                  Βάσει των επαληθεύσεων που περιγράφονται στην παράγραφο 4, ο εκτελεστικός διευθυντής καταρτίζει τον προτεινόμενο κατάλογο έμμεσων δράσεων που θα επιλεγούν για χρηματοδότηση, με λεπτομέρειες για τους αιτούντες, και τον διαβιβάζει στο συμβούλιο δημόσιων αρχών, το οποίο αποφασίζει για τη μέγιστη κατανομή δημόσιας χρηματοδότησης σύμφωνα με το άρθρο 12 στοιχείο ε) και αναθέτει στον εκτελεστικό διευθυντή τη σύναψη συμφωνιών με τους αντίστοιχους συμμετέχοντες.
               
            
               
                  6.
               
               
                  Η κοινή επιχείρηση ECSEL λαμβάνει όλα τα αναγκαία μέτρα, περιλαμβανομένης της επαλήθευσης της επιλεξιμότητας των δαπανών, για την εκταμίευση της δημόσιας χρηματοδότησης προς τους αντίστοιχους συμμετέχοντες σύμφωνα με τις ρυθμίσεις που αναφέρονται στο άρθρο 17 παράγραφοι 3 και 4.
               
            
               
                  7.
               
               
                  Τα κράτη που μετέχουν στην ECSEL δεν απαιτούν πρόσθετη τεχνική παρακολούθηση και έλεγχο, πλην των απαιτούμενων από την κοινή επιχείρηση ECSEL.
               
            
         Άρθρο 19
      
      
         Χρηματοδοτικές υποχρεώσεις
      
      Οι χρηματοδοτικές υποχρεώσεις της κοινής επιχείρησης ECSEL δεν υπερβαίνουν το ποσό των χρηματοδοτικών πόρων που διατίθενται ή που έχουν δεσμευθεί για τον προϋπολογισμό της από τα μέλη της.
      
         Άρθρο 20
      
      
         Οικονομικό έτος
      
      Το οικονομικό έτος αρχίζει την 1η Ιανουαρίου και λήγει στις 31 Δεκεμβρίου.
      
         Άρθρο 21
      
      
         Επιχειρησιακός και οικονομικός προγραμματισμός
      
      
               
                  1.
               
               
                  Το πολυετές στρατηγικό σχέδιο καθορίζει τη στρατηγική και τα σχέδια για την επίτευξη των στόχων της κοινής επιχείρησης ECSEL που ορίζονται στο άρθρο 2 του παρόντος κανονισμού υπό τη μορφή πολυετούς στρατηγικού θεματολογίου έρευνας και καινοτομίας, από το συμβούλιο ιδιωτικών μελών, και πολυετών δημοσιονομικών προοπτικών, εκ μέρους των δημόσιων αρχών. Θα πρέπει να προσδιορίζει τις προτεραιότητες στον τομέα της έρευνας και της καινοτομίας σχετικά με την ανάπτυξη και υιοθέτηση βασικών ικανοτήτων για ηλεκτρονικά εξαρτήματα και συστήματα σε διάφορους τομείς εφαρμογής, προκειμένου να ενισχύσει την ευρωπαϊκή ανταγωνιστικότητα και να συμβάλει στη δημιουργία νέων αγορών και κοινωνιακών εφαρμογών. Θα πρέπει να αναθεωρείται τακτικά, ανάλογα με την εξέλιξη των βιομηχανικών αναγκών στην Ευρώπη.
               
            
               
                  2.
               
               
                  Ο εκτελεστικός διευθυντής υποβάλλει στο διοικητικό συμβούλιο προς έγκριση ένα σχέδιο ετήσιου ή πολυετούς προγράμματος εργασίας, το οποίο περιλαμβάνει το πρόγραμμα των δραστηριοτήτων έρευνας και καινοτομίας, τις διοικητικές δραστηριότητες και τις αντίστοιχες προβλέψεις δαπανών.
               
            
               
                  3.
               
               
                  Το πρόγραμμα εργασίας εγκρίνεται στο τέλος του έτους πριν από την εφαρμογή του. Το πρόγραμμα εργασίας δημοσιοποιείται.
               
            
               
                  4.
               
               
                  Ο εκτελεστικός διευθυντής καταρτίζει το προσχέδιο του ετήσιου προϋπολογισμού για το επόμενο έτος και το υποβάλλει προς έγκριση στο διοικητικό συμβούλιο.
               
            
               
                  5.
               
               
                  Ο ετήσιος προϋπολογισμός για συγκεκριμένο έτος εγκρίνεται από το διοικητικό συμβούλιο πριν από το τέλος του προηγούμενου έτους.
               
            
               
                  6.
               
               
                  Ο ετήσιος προϋπολογισμός αναπροσαρμόζεται προκειμένου να λαμβάνεται υπόψη το ποσό της συνεισφοράς της Ένωσης όπως καθορίζεται στον προϋπολογισμό της Ένωσης.
               
            
         Άρθρο 22
      
      
         Επιχειρησιακές και χρηματοοικονομικές εκθέσεις
      
      
               
                  1.
               
               
                  Ο εκτελεστικός διευθυντής υποβάλλει ετήσια έκθεση στο διοικητικό συμβούλιο σχετικά με την εκτέλεση των καθηκόντων του, σύμφωνα με τους δημοσιονομικούς κανόνες της κοινής επιχείρησης ECSEL.
                  Εντός δύο μηνών από τη λήξη κάθε οικονομικού έτους, ο εκτελεστικός διευθυντής υποβάλλει προς έγκριση στο διοικητικό συμβούλιο ετήσια έκθεση δραστηριοτήτων σχετικά με την πρόοδο που έχει σημειώσει η κοινή επιχείρηση ECSEL κατά το προηγούμενο ημερολογιακό έτος, ιδίως όσον αφορά το ετήσιο πρόγραμμα εργασιών για το εν λόγω έτος. Στην ετήσια έκθεση δραστηριοτήτων περιλαμβάνονται, μεταξύ άλλων, πληροφορίες σχετικά με τα ακόλουθα θέματα:
                  
                              α)
                           
                           
                              τις δράσεις που διεξήχθησαν στους τομείς της έρευνας, της καινοτομίας και σε άλλους τομείς, καθώς και τις αντίστοιχες δαπάνες,
                           
                        
                              β)
                           
                           
                              τις υποβληθείσες προτάσεις, περιλαμβανομένης μιας ανάλυσης των συμμετεχόντων ανά είδος, συμπεριλαμβανομένων των ΜΜΕ, καθώς και ανά χώρα,
                           
                        
                              γ)
                           
                           
                              τις προτάσεις που έχουν επιλεγεί για χρηματοδότηση, με ανάλυση των συμμετεχόντων ανά είδος, περιλαμβανομένων των ΜΜΕ, καθώς και ανά χώρα, υποδεικνύοντας τη συνεισφορά της κοινής επιχείρησης ECSEL και των κρατών που μετέχουν στην ECSE στους επιμέρους συμμετέχοντες και τις έμμεσες δράσεις.
                           
                        
            
               
                  2.
               
               
                  Αφού εγκριθεί από το διοικητικό συμβούλιο, η ετήσια έκθεση δραστηριοτήτων δημοσιοποιείται.
               
            
               
                  3.
               
               
                  Μέχρι την 1η Μαρτίου του επόμενου οικονομικού έτους, ο υπόλογος της κοινής επιχείρησης ECSEL διαβιβάζει τους προσωρινούς λογαριασμούς στον υπόλογο της Επιτροπής και στο Ελεγκτικό Συνέδριο.
                  Έως τις 31 Μαρτίου του επόμενου οικονομικού έτους, η κοινή επιχείρηση ECSEL διαβιβάζει την έκθεση για τη δημοσιονομική και χρηματοοικονομική διαχείριση στο Ευρωπαϊκό Κοινοβούλιο, το Συμβούλιο και το Ελεγκτικό Συνέδριο.
                  Με την παραλαβή των παρατηρήσεων του Ελεγκτικού Συνεδρίου για τους προσωρινούς λογαριασμούς της κοινής επιχείρησης ECSEL σύμφωνα με το άρθρο 148 του κανονισμού (ΕΕ, Ευρατόμ) αριθ. 966/2012, ο υπόλογος της κοινής επιχείρησης ECSEL καταρτίζει τους οριστικούς λογαριασμούς της κοινής επιχείρησης ECSEL και ο εκτελεστικός διευθυντής τούς υποβάλλει για γνωμοδότηση στο διοικητικό συμβούλιο.
                  Το διοικητικό συμβούλιο διατυπώνει τη γνώμη του για τους οριστικούς λογαριασμούς της κοινής επιχείρησης ECSEL.
                  Έως την 1η Ιουλίου μετά τη λήξη του επόμενου οικονομικού έτους, ο εκτελεστικός διευθυντής διαβιβάζει στο Ευρωπαϊκό Κοινοβούλιο, το Συμβούλιο, την Επιτροπή και το Ελεγκτικό Συνέδριο τους οριστικούς λογαριασμούς, συνοδευόμενους από τη γνώμη του διοικητικού συμβουλίου.
                  Οι οριστικοί λογαριασμοί δημοσιεύονται στην Επίσημη Εφημερίδα της Ευρωπαϊκής Ένωσης έως τις 15 Νοεμβρίου του επόμενου οικονομικού έτους.
                  Έως τις 30 Σεπτεμβρίου, ο εκτελεστικός διευθυντής παρέχει στο Ελεγκτικό Συνέδριο απάντηση επί των παρατηρήσεων που αυτό διατυπώνει στο πλαίσιο της ετήσιας έκθεσής του. Ο εκτελεστικός διευθυντής υποβάλλει την απάντηση αυτή και στο διοικητικό συμβούλιο.
                  Ο εκτελεστικός διευθυντής υποβάλλει στο Ευρωπαϊκό Κοινοβούλιο, κατόπιν αιτήσεώς του, κάθε πληροφορία που είναι αναγκαία για την ομαλή διεξαγωγή της διαδικασίας απαλλαγής για το συγκεκριμένο οικονομικό έτος, όπως προβλέπεται στο άρθρο 165 παράγραφος 3 του κανονισμού (ΕΕ, Ευρατόμ) αριθ. 966/2012.
               
            
         Άρθρο 23
      
      
         Εσωτερικός έλεγχος
      
      Ο εσωτερικός ελεγκτής της Επιτροπής όσον αφορά την κοινή επιχείρηση ECSEL ασκεί τις ίδιες αρμοδιότητες με αυτές που ασκεί έναντι της Επιτροπής.
      
         Άρθρο 24
      
      
         Ευθύνη των μελών και ασφάλιση
      
      
               
                  1.
               
               
                  Η οικονομική ευθύνη των μελών της κοινής επιχείρησης ECSEL για τα χρέη της κοινής επιχείρησης ECSEL περιορίζεται στην ήδη καταβληθείσα συνεισφορά τους για τις διοικητικές δαπάνες.
               
            
               
                  2.
               
               
                  Η κοινή επιχείρηση ECSEL συνάπτει κατάλληλη ασφαλιστική σύμβαση και τη διατηρεί.
               
            
         Άρθρο 25
      
      
         Σύγκρουση συμφερόντων
      
      
               
                  1.
               
               
                  Η κοινή επιχείρηση ECSEL, τα όργανα και το προσωπικό της αποφεύγουν οποιαδήποτε σύγκρουση συμφερόντων κατά την εκτέλεση των δραστηριοτήτων τους.
               
            
               
                  2.
               
               
                  Το διοικητικό συμβούλιο της κοινής επιχείρησης ECSEL θεσπίζει κανόνες για την πρόληψη και τη διαχείριση συγκρούσεων συμφερόντων σε σχέση με τα μέλη της, τα όργανα και το προσωπικό της. Στους εν λόγω κανόνες περιλαμβάνονται διατάξεις με σκοπό να αποφεύγεται κάθε ενδεχόμενο σύγκρουσης συμφερόντων όσον αφορά τους εκπροσώπους των μελών της κοινής επιχείρησης ECSEL που υπηρετούν ως μέλη του διοικητικού συμβουλίου ή του συμβουλίου δημόσιων αρχών.
               
            
         Άρθρο 26
      
      
         Διάλυση
      
      
               
                  1.
               
               
                  Η κοινή επιχείρηση ECSEL διαλύεται στο τέλος της περιόδου που καθορίζεται στο άρθρο 1 του παρόντος κανονισμού.
               
            
               
                  2.
               
               
                  Πέραν της παραγράφου 1, η διαδικασία διάλυσης κινείται αυτομάτως σε περίπτωση αποχώρησης της Ένωσης ή όλων των ιδιωτικών μελών από την κοινή επιχείρηση ECSEL.
               
            
               
                  3.
               
               
                  Για τις ανάγκες της διαδικασίας διάλυσης της κοινής επιχείρησης ECSEL, το διοικητικό συμβούλιο ορίζει έναν ή περισσότερους εκκαθαριστές, οι οποίοι συμμορφώνονται με τις αποφάσεις του διοικητικού συμβουλίου.
               
            
               
                  4.
               
               
                  Κατά τη διάλυση της κοινής επιχείρησης ECSEL, τα περιουσιακά στοιχεία της χρησιμοποιούνται για την κάλυψη των υποχρεώσεών της, καθώς και των δαπανών που συνδέονται με τη διάλυσή της. Τυχόν πλεόνασμα κατανέμεται μεταξύ των μελών κατά τον χρόνο της διάλυσης, κατ’ αναλογία με την οικονομική συνεισφορά τους στην κοινή επιχείρηση ECSEL. Το αντίστοιχο πλεόνασμα που διανέμεται ενδεχομένως στην Ένωση επιστρέφεται στον προϋπολογισμό της Ένωσης.
               
            
               
                  5.
               
               
                  Καθορίζεται ειδική διαδικασία για να διασφαλιστεί η κατάλληλη διαχείριση ενδεχόμενων συμφωνιών που συνήφθησαν ή αποφάσεων που ελήφθησαν από την κοινή επιχείρηση ECSEL, καθώς και ενδεχόμενων δημόσιων συμβάσεων, η διάρκεια των οποίων υπερβαίνει τη διάρκεια της κοινής επιχείρησης ECSEL.